Marie Louise Lekumberry: "Euskaldunak ezagunak gara West-ean baina ezagutza-kalitate eskasarekin"\nEuskoak ere onartzen dituzte Gardnervilleko JT ostatuan eta hala du ezarria, euskaraz eta ingelesez, Marie Louisek (argazkia EuskalKultura.com)\nNevadako Gardnerville herrian ibiltzea 'Basque West'en ibiltzea da. Baina ez soilik iragana duen horretan, geroari ere begiratzen dionean baizik. Euskal erro sakonduna eta aldi berean nevadatar petoa, 'JT Basque' euskal ostatua Gardnervilleko karrika luze nagusian dago. Bertako nagusiarekin bildu gara, EuskalKultura.com-en irakurle den Marie Louise Lekumberry euskal-amerikarrarekin.\nJoseba Etxarri. Western herri tipikoa da Gardnerville, karrika nagusi luzekoa eta honen erdialdean kokatzen da 'JT Basque' edo 'JT' ostatua (iei ti ahoskatua), 1960ean Jean Lekumberry ortzaiztarrak, bere emazte amerikar Shirley-rekin eta gerora Euskal Herrira itzuliko zen bere anaia Pete-kin beste euskaldun batzuei erosi ziena. Geroztik, 1993an Jean bera hil ondoren ere, 'JT'k gorde eta zabaldu du lau haizetara --Jeanen seme-alaba Marie Louise eta JBri esker-- aske eta bizi-bizirik Gardnervillen eta Carson Valley eremu osoan euskalduntasunaren ikurra. Urrutitik etortzen zaizkio bezeroak JTri, euskaldunak zein amerikanoak, famatuak baitira, besteak beste ostatuko bildots saiheskiak eta idi txuleta lodia. West-eko egiazko ingurua da JT, euskal keinu eta istorioz josia, Zazpiak Bat-eko armarri handia jangela nagusiaren buruan.\nMarie Louise, zu hemen berean jaioa zara, zure gurasoek JT erosi zuten urte berean: Lekumberrytarren JT eta zeu adinkideak zarete.\n-Bai. Aita 1947an etorri zen Nevadara, baina gurasoek 1960an erosi zuten ostatua, ni jaio nintzen urte berean, eta ni hemen hazia eta ibilia naiz geroztik gaurdaino.\n55 urte daramatza beraz JTk zure familiaren eskuetan. Aurretik ere euskal ostatua eta euskaldunen biltoki zen.\n-Gurasoek eta osabak beste euskaldun batzuei erosi zieten. Izan ere JT izena, Jaunsaras (J) eta Trounday (T) deiturei dagokie; biak baxenabartarrak ziren, aita bezala.\nOstatuaren eraikinak, baina, aspaldiagoko istorio luzeagoa du; JT sinbolo eta instituzio da Gardnervillen.\n-Batetik, herrian garai batean ugariak ziren euskal ostatuetako azkena da, iaz Overland itxi ondoren. Baina bestetik gure eraikinaren ibilbide zaharragoak gure erroak gehiago sakontzen ditu bailara osoko historian. Ibilbidea diot, gure egoitza den egurrezko West-eko eraikin osoa, bere horretan, Virginia City-tik ekarri baitzuten hona, garai hartan askotan egiten zen bezala. Eta hori Gardnerville herri gisa sortu eta gutira gertatu zen, XIX. mende azkenean.\nDuela urtebete Konderriko Historia Elkarteak bere lehenengo kontserbazio domina eman zizuen. Eta joan den maiatzean, elkarte bereko hitzaldi aretoak 150 bat jende bildu zituen bailarako historiari buruzko lehenengo istorio-kontatzaile zikloko aurreneko hitzaldian, zuei emateko eskatua, JTren historia kontatzeko.\n-Egia da gure ostatuak eta gure eraikinak historia aberatsa duela kontatzeko, eta egia da baita ere hori egin dezakegula bizirik eta lanean segitzen dugulako, gure ondoan ziren beste hainbat leku bota egin baitituzte, itxi edo zernahi gisaz ez daude gehiago hor. Bestalde, aipatzen duzun hitzaldi hori aukera ona izan genuen euskaldunei buruz, eskualde honetan ehun urtetik gora daramatzaten euskaldunei buruzko hurbilpentxo bat egiteko.\n'Basque' esan (euskalduna), eta jende guztiak entzun du hemen euskaldunei buruz.\n-Hitzaldi horretan, konparazio, gure aitaren istorioaren berri eman genuen. 1960etan gure amak, Euskal Herrira joan ginenean ateratako filme bat ere erakutsi genuen, eta bitxia izan zen ikustea jende askok uste zutela Euskal Herria Nevada, Idaho edo Kaliforniako basamortuen parekoa izango zela; harritu egin ziren Ortzaize eta bertako inguru berdeak ikustean, eta ez zuten konprenitzen nola 22 urteko gazte bat etor zitekeen hura guztia eta familia utzita, hemengo basamortuetan ardiak zaintzen ibiltzeko. Arrazoiak, jakina, ekonomikoak ziren, han aurrera egiteko aukerak mugatuak baitziren oso. Hori, bistan da, gertatu zen, garai hartan soilik Carson Valley gure bailara txiki hau kontutan hartuta, hemen 55.000 edo 60.000 buru ardi zeudenean, eta beraz lana. Hura zen orduan, behiekin batera, hemengo industria. Gaur ez da hemen ardirik gelditzen.\nHemen euskaldun esan eta zer datorkie burura.\n-Bada hiru gauza esatekotan, esango nuke... picon punch (edari euskal-amerikar alkohol grado askoduna), bildots-saiheskiak... eta zerbait Espainia eta Frantziari buruz, baina arazoekin deus zehazteko. Batzuk egingo lukete, baina askori Euskal Herria kokatzea kostatuko litzaieke, eta hizkuntzari buruz, ez lirateke gutxi izango euskara espainola eta frantsesaren nahasketa dela esango luketenak. Euskaldunak ezagunak bai, baina sakontasunean, ezagutza horren kalitatea eskasa dela esango nuke.\n-Nola aurkeztu bi hitzetan zer den JT?\nGure bezero askorentzat, zerbait gertukoa da, etxekoa, lotura bat iraganarekin. Hona lehen aldiz etorri zirenean, euren guraso edo aiton-amonekin etorri ziren eta familia erreferentzia da haientzat. Euskaldunentzat, biltokia da, iraganari oraina eta geroa ematen enseatzen dena, gure aurrekoek markatutako bide eguneratuari jarraiki. Gardnervillen geratzen den euskal ostatu bakarra bada ere, bizi-bizi eta osasuntsu segitzen du, arrakastatsu. Euskal musika ipintzen dugu, maite dugulako, eta bertsolariak ere izan ditugu uda honetan, Euskal Herritik etorriak; aukera eskaintzen digutenean egiten dugu, euskaldunak baikara, hemengoak eta euskaldunak. Anaia eta biok hemen jaio gara eta gure etxea da hau. Eta bisitan datozen euskaldun guztiena ere izan dadin enseatzen gara.


Martxan da 'Eskoriatza Kirol Elkartea mundutik' - Eskoriatza - Goiena.eus\nMartxan da 'Eskoriatza Kirol Elkartea mundutik'\nImanol Beloki Unamuno 2018-07-11 12:12\nIaz, Ander Romerok Gijondik bidali zuen argazkia.\nEskoriatza Kirol Elkartea mundura zabaltzeko egitasmoaren hirugarren edizioa izango da aurtengoa. Oporretan argazkia atera eta elkarteko kideei bidali beharko zaie, lekua eta bertan agertzen direnen izen-abizenak jarriz. Argazki onenarentzat saria izango da.\nAzken urteotan egin duten moduan, Eskoriatza Kirol Elkartea mundutik egitasmoa jarri berri dute martxan. Aurten, hirugarren urtez egingo da, eta, berrikuntza moduan, saria ere izango da argazki onena bidaltzen duenarentzat.\nEkintzaren asmoa kirol elkartea munduan zehar ezagutzera ematea da. Hala, lehiaketan parte hartzeko, elkarteko kamisetarekin, jertsearekin, bufandarekin edo bestelako elementuren batekin oporretan argazkia atera eta elkartekoei bidali beharko zaie. Argazkia bidaltzen duenak non aterata dagoen eta argazkian agertzen direnen izenabizenak jarri beharko ditu.\nLehen bi edizioetan arrakasta handia izan duen ekintza izan da, eta aurten ere halakoa izatea aurreikusten dute antolatzaileek. Honela adierazi du Omar Martinek, elkarteko kideak: "Iaz, 40-50 argazki inguru bidali zizkiguten, eta edizio honetan gehiago jaso nahiko genuke. Iaz, leku askotatik bidali zizkiguten: Eivissatik, Mexikotik, Gironatik, Miamitik eta Hondurastik, besteak beste. Hala ere, oporrak hartu berri ditugu, eta, oraingoz, soilik bi pertsonak bidali dizkigute, baina irailera arte denbora dago…".\nArgazkiak nora bidali\nOporretan ateratako argazkiak helbide hauetara bidali beharko dira: Facebookera, Eskoriatza KE edo Eskoriatza KE Juvenil Nacional orrialdeetara; eta Instagramera, Eskoriatzake.jdh orrialdera. Ondoren, bidalitako argazki guztiak elkarteko Facebook eta Instagram sare sozialetan zintzilikatuko dituzte. Edozein zalantza edo argibide behar dituenak, bestalde, 630 70 78 80 (Omar) edo 667 70 13 76 (Antonio) telefono zenbakietara deitu dezake.\nElkartea, jokalari bila\nEskoriatza Kirol Elkartea mundutik egitasmoaz gain, datorren denboraldira begira, areto futboleko eta saskibaloiko jokalari berriak bilatu nahi dituzte, maila guztietako taldeak sendotzeko asmoz.\nOhorezko gazteek, esaterako, hainbat entrenamendu egin dituzte egunotan. "Maila honetan hiru jokalarik utziko dute taldea, eta berriak bilatzea ezinbestekoa da. Hala, hauek egin duten moduan, beste kategoria guztietan ere egingo dira entrenamendu saioak". Areto futbolean moduan, saskibaloi sailean ere egingo dituzte, baina aurrerago jakinaraziko dute noiz izango diren entrenamenduak


Jat Krit — Eibar.ORG | Eibarko peoria\nHemen zaude: Hasiera / Blogak / Volgako Batelariak / Jat Krit\nAngel Erro 2006/03/03 13:30\n2005eko Durangoko uhina ahitzen ari dela, hasten gara Volgako Batelariaken orduko nobedadeak (batzuk) aztertzen. Erredakzio batzordekideen artean azoka ostean egin genuen afari-zozketaren lehenengo fruitua duzue hemen: Angel Errok Jat liburuari egin dion kritika. Jat\nGaur nire buruari ultimatuma paratu diot, Jaten kritika entregatu behar dut heldu den astean, konpromisoa hartu dut, badaramat urte erdi bat atzeratzen, ze pasada! Baina olerki liburu bat iruzkintzea oso zaila da, orain ulertzen ditut arrazonatuak baino gehiago inpresionistak diren egunkarietako poesia kritika hainbat, gehiengoak: iruzkindutakoari baino poesia gehiagoz darien kritikak.\nGainera, ez dit gorputzak liburua berriz irakurtzeko eskatzen. Horixe baliteke nahikoa epai suntsitzailea, ez balitz ni berez alfer samarra naizela izaeraz. Ez zidan liburuak, lehen irakurketa horretan, orain sei hilabetekoan (Gasteizko kaleetatik barna paseaturik egindakoan) zapore txarrik utzi, alderantziz, liburu atsegina iruditu zitzaidan, irakurterraza, baina, antza, ezer apartekorik gabea. Amodio istorio baten gorakada eta beherakada kontatzen du, maitasuna nola hasten den, nola goia jo, nola desagertzen, kontraesanekin hasieran, irmotasunez azkenean. Maiteminaren erretratu psikologiko ona. Horrek poemen irakurketari segida eta lotura arina ematen zion. Petrarcaren Kantutegia ideia beraren gainean eraikia da, eta ez du Jat-en arintasunik.\nErabaki dut kritika nola egin (hau lasaialdia!), nire juzku oraindik osatu gabea ahalik eta arrazionalen izan dadin. "Cata" bat eginen dut, lauzpabost poema, ausaz, (izenbururik gabe, zenbakiturik daudela probestuz) zozketaz edo ikusiko dut nola, hartu, aztertu eta ebatzi. Bihar hasiko.\nPentsatu behar dut, halaber, izenburuaz zer esango, nola interpretatu, izenburuak oso adierazkorrak omen direlako. Ikusi dut beste kritikariek bizkaierazko adizkia ikusi dutela "jat" horretan, hori nolabait bat etorriko zen ataletako izenak izenordeak izatearekin, baina ez poemen aukera dialektalarekin, barneko guztia euskara batuaz dagoelako. "Zait"-en aldaera guztiz bazter utzi gabe, nik pentsatzen dut tituluak joko bat egiten duela "jatea" aditzarekin, hitza noski erdiz janda ematen du, txantxa metalinguistiko bat eginez, Ana María Shuaren mikroipuin batean bezala ("Huyamos, los cazadores de letras están aq..."), maitasunaren izaera pasionatua eta aldi berean hondatzailea seinalatuta.\nLehen eguna, lehen salbuespena. Izan ere, gaizki irudituko litzaidake egileak berak lehen poematzat aukeratua nik aintzat ez hartzea, beraz gaur "1" poema irakurriko dut. Honelaxe dio:\nZeru izartua duzu bizkarrean,\negunez baino ikusten ez den zeru pikortua.\nEgunik gabeko gauetan zeharkatzea gustatzen zait.\nBegiak zarratuta Kasiopea aurkituko nuke,\neta baita Orion urruna ere.\nAtzamar bakarra nahikoa da izar-bidea egiteko.\nHartz handian egiten duzu barre\nGelditzeko esan didazu.\nIlargi albokora ailegatu naiz,\nhorixe da gehien gustatzen zaidana.\nIrakurriko dut berriz. Poema ona iruditu zait, polita. Mutikoaren gorputza izartegia bihurtzearen alegoria oso gustagarria egin zait. Zeruaren edo Lurraren kartografian gorputzarena irudikatzea beste poeta batzuetan irakurri dut. O.K. Hemen konparaketa honen abiapuntua ezin justifikatuagoa da, bizkarreko oriztak (edo pikorrak). Irudia luzatzen da konstelazioak aipatuta. Hartz handian barrearenak maite jolas bat dela gogoarazten digu. Ilargira iristean, ez du esaten baina ilgoran irudikatu dut nik, poemaren klimaxera ere iristen gara. Bai poema ederra, erotismo finekoa, lañoa.\nEa beste poema bat. 1etik 75ra bitarteko zenbaki bat eskatu diot X-ri, eta, esperatzekoa zenez, "69" esan dit, nolakoak diren gizonezkoak (X jarri dut, ez baitu berak nahi gurea jakin dadin, haren karrera literariorako kaltegarria omen datekeelako. Berriz ere liskartu gara honegatik). Poemak honela dio:\nLatitude berean jarraitzen dut:\nzazpirak et hogeita bian.\nOrbelaren zaratotsean gordeta\nhiru lorratz galdu zaizkit.\nharlauzapean utzi dut.\nAmapolarik ez da parkeko baratzean.\nEz dut gerizperik inguruan;\nhazkurea hasi zait bihotzean\nexistitu al zinen?\nLiburuak osatzen duen maite bidean azken poemen artean gaude orain, etsipenetik niaren autoberrespenera doan atalean. Hemen hori azken lerroko galderan ikusten da, "existitu al zinen?", zuri buruzko zalantza horretan, maitale joana mapatik ezabatu behar horretan, zer urragarria dena, baina psikea horrela dabil. Hemengo irudi, metafora guztiak ideia hori indartzera datoz. Ez dira oso irudi indartsuak, nahikoa epel utzi naute. Susmoa dut olerki hau, ezarritako hari narratiboaren mesederako idatzia dela, baina banandurik hartua pitin bat txepel gelditzen dela.\nAtzo X joan zen. Gaur itsuen loterian saritutako zenbakiaren azken bi digitu kontuan hartuko ditut poema hautatzeko. Baina, ordua den bitartean, arrebari eskatu diot 1tik 75ra bitarteko zenbaki bat esateko (lotsaz ez diot esan "69" ez esateko, eta berak, lotsaz ere, ez du zenbaki hori esan): "37" esan du. Honela dio:\nDenborak barreiatzen ditu sentimenduak.\nNi ez naizen norbaitek\nmuga-epea ezarri zien.\nZuk agortu, ostera.\nZinemaskope aurreko pelikula da ordukoa.\nSol sostenido bako musika tresna\nikusle bakarra naiz eraistear dagoen zinematokian.\nEz naiz nintzena.\nTanttaka jausten diren amodio-malutak\nez dira nireak\nez bat bilakatzen gintuen konplizitatea\nikusle bakarra naiz\naspaldi eraitsi zuten zinema zaharrean.\nPoema hau gustatu zait, entusiasmatu ez, baina, ez dakit. Kritiko krisian nago, ez dakit zergatik poema hau, entusiasmatu ez nauen arren, gustatu uste zaidan. Ulertzen duzue orain poesia kritikatzeko metodo baten eratu beharra? Gogoratu naiz La Fiera Literarian dabilen batek literatur kritika baten metodo berria azaltzen duela (hemen). Ez nau konbentzitzen, zeren haren arabera poema hau negargarria litzateke, "sol sostenido" barbarismoagatik, niri berez arras barkagarria zaidana, edo "Tanttaka jausten diren amodio-malutak" espresiogatik: gaztelaniaz nork onartuko luke malutak tantaka jausterik poema serio batean? Copos de amor que caen a gotas? Gotas de amor que caen a copos? Ba, nik neuk, esaterako. Horregatik ez dut zorroztasun horietan nire iritzia oinarritu behar. Desolazioaren poema sentzilo bat da, bere errepikapen eta bere erritmo tipikoki poetikoarekin. Ozenki irakurri dut. Oraingoan pitin bat nerabe iritzi diot, baina zaila da poema liburu bat idatzi amodioaren gainean, nerabe jarri gabe.\nNik askotan parekatzen ditut jendeak jainkoarekiko, aberriarekiko eta abarrekiko erakusten duen diskurtsoa, diskurtso amoros erromantikoarekin. Eta nik gehiago estimatzen ditut gai horien guztien gaineko begirada eszeptikoagoa. Neure buruari galdetzen diot liburu honen zehar zer begirada dagoen maitasunaren gainean. Eta susmoa dut erromantizismoak gaina hartzen diola postmodernitate delakoari. Egia da maitasuna den eguzkiaren egunsenti, eguerdi eta ilunsentia deskribatzen dela, eta zenbait momentutan tonu ironiko bat hauteman daitekeela, baina eguzkia ez da zalantzan jartzen, Eros jainkoak jarraitzen du jainko. Hau ez da liburu bat gaitzesteko motiboa, nahiz eta nire irakurketan pisu handia izan balantza makurtzeko.\nBide batez, itsuen loteria aspaldi eman dute, eta "12" zenbakia atera da, bihar komentatuko dudan poema, hau:\nIrribarre egiten didazunean\nmunduko osterantzeko lekuak gautu egiten dira.\nEklipse iraunkorrak sortzen dituzu segundo erdian.\nEguzkia ekartzerakoan ohartzen naiz:\ngerra guztiek itxaron dezakete.\nSumindura guztiak desagertzen dira zeure keinu bakarrarekin.\nIzu-ikaratzen nau nigan hainbesteko indarra duen zerbaitek.\neta hain zurea.\nBa al duzu honen berri?\nArreba etorri zait etxera X-rekin hautsi dudala jakin bezain laster. Sukaldeko mahaian aurkitu du atzo folio zuri baten izkinan kopiatutako poema, "12". Irakurri eta idatzi dudan onenetarikoa dela esan dit, azkenean ulertzen zaidala, eta oso maitasun aitorpen sentikorra dela. Ez dakit ni kontsolatzeko asmoz esan ote duen. Joan denean, poemen argitasunean hasi naiz pentsatzen, ulergarritasunean. Linea argiko poeta bi agertu ziren larunbatean Babelian, Joan Margarit eta Pere Rovira, eta poesia abangoardistaren kontra jo zuten, besteak beste, ondokoa esanez, "lo que se ha dado como poesía ha sido una pequeñísima parte de lo que en realidad es la poesía. Es lo que pasa con la vanguardia. Es una etapa que dura sólo 20 años, pero parece que vale por toda la poesía universal" edo "Cuando tú escribes una poesía que se entiende, algunos dicen que escribes una poesía reaccionaria. Bobadas. Yo no quiero cambiar la historia del género. A mí la poesía ya me gusta", edo "A mí me interesa un lector que se emocione, no un erudito que sea frígido poéticamente hablando."\nEz dakit zertara datorren, baina arrebarenak nahaspilatu nau pixka bat. Beste behin batean hausnartu beharko dugu honetaz sakonago, linea klaroaz, poesia abangoardistaz, poesia postmodernoaz...\nNoan harira. Poema xume hau ere gustatu zait. Non da nire behinolako zorroztasuna? X-gatik izango da? Edo begien kliska eklipsetzat hartzen delako? Irudi hori John Donnerengan irakurria dut, "[eguzkiaren izpiak] I could eclipse and cloud them with a wink". Erreferentzia eruditu bat: poema ez dut erre behar. Gainera segundo erdi batez irauten duen eklipse iraunkorraz ari da. "But that I would not lose her sight so long", maitale batentzat segundo erdi bat eternitatea da. Landabasok Donne irakurri al du. Edo hau guztia tradizio petrarkistatik datorkio, innatoa kasik? Ez naiz arriskatuko eta badaezpada poema argi, umil eta, antza, pretentsio handirik gabe hau salbatuko dut, nahiz eta haren bertso lerro luuuzeak irakurtzean ia arnasarik gabe ito naizen.\nItsuen loteriako gaurko azken bi zenbakiak, 52.\nHomeless sentitzen dut soina.\nEta badut aterpetzen nauen tokirik\nbere sentitzen ez nauena.\nArrotz bi elkarrekin bizitzera kondenatuta.\nBart errieta egin diet oin-lorratzei\nzure etxera eraman nautelako.\nEurak ere nekez onartzen dute etxe-aldaketa.\nHutsunez beteriko etxe batera etorri naiz;\ngabezia neu ei naiz.\nAgian zu zeu zara.\nGiltza lorontzi azpian utziko dizut.\nAtzoko poemarekin bukatuko dut eta utziko dut, ez dakit azterketa honek hasieran neukan jarrera epela berotzen lagundu duen. Gehiago nire ustean berretsi nau. Liburu orekatu eta oro har ederra, duina dela uste dudan arren ez dut bertan harribitxirik topatu (lagin honetan behintzat ez, eta hasierako irakurketaren arrastoan horrelakorik nabarmenaraziko zen). Eta gustagarria egin zaidana ez dakit poesia generoari esleitu behar zaion, non berebiziko garrantzia baitu adierazpideak eta irudien indarrak, edo lerro ebakietan kontaturiko maitasun istorioari.\nX-k deitu dit, hitz egiteko. Susmoa dut bidegabe portatu naizela eta liburua osorik berrirakurri behar nuela, kritika egiteko.


Aduanako tasak Internet bidez produktuak erostean | Laboral Kutxa\nKontsumitzaile partikularrek bezala, gero eta ohikoagoa da merkatariek salgaiak Internet bidez erostea, ondoren saltzeko, edo enpresariek beren produkzio-prozesuetan edo zerbitzuak emateko erabiliko dituzten elementuak on line erostea.\nEta halaber, gero eta ohikoagoa da erosketa horiek Europar Batasunetik kanpo egitea (adibidez, Estatu Batuetan, Australian eta Txinan), eta salgaiak posta-paketeen bidez bidaltzea, bolumen txikikoak baitira. Eragiketa horiek inportazioak dira, eta beraz, beharrezkoa izan daiteke aduanako tasak ordaintzea, BEZaz eta kudeaketa-gastuez gain. Horrenbestez, aduanako gastuak 22 eurotik gorako produktuen inportazioari aplikatzen zaizkio. Hala ere, aduanatik hainbat eta hainbat pakete igarotzen direnez, ezin dira denak kontrolatu; hau da, paketeak irits daitezke, eta inork ez du haiengatik muga-zergarik edo inolako zergarik ordaintzen.\nOro har, Europar Batasuneko kideak ez diren estatuetatik iristen diren ondasunek erkidegoko aduanatik igaro behar dute, eta eskuarki, dokumentu hauek eraman behar dituzte:\nAduanago agentearen faktura.\nADB (Administrazio Dokumentu Bakarra).\nInportazio-faktura Espainiakoa edo Europar Batasuneko beste herrialde batekoa ez den saltzaile batek egiten digun faktura da. Faktura horrek ez du BEZik, zerga hori dagokion Ogasunari ordaintzen baitzaio, garraio-kudeatzaile, aduanako agente edo garraio-enpresa baten bidez; horretarako, ADB izeneko dokumentua erabiltzen da.\nAduanako agentearen fakturan, agentearen zerbitzuez eta haien BEZaz gain, ordaindu beharreko beste kontzeptu batzuk daude; hala nola, inportazioko BEZa (ADBan dokumentatua) eta muga-zergak (inportatutako ondasunaren arabera).\nZenbatekoak dira aduanako gastuak?\nEz dago tasa finkorik. Espainian, inportazioetarako muga-zergak salgaiaren araberakoak dira; esate baterako, liburuena % 0 da, eta arroparena eta oinetakoena, berriz, % 17. Produktu batzuek ez dute muga-zergarik ordaintzen, baina beste batzuek muga-zerga gehigarriak izan ditzakete, fabrikazio-herrialdearen arabera. Produktu horiek dumpingaren kontrako zerga bat izan dezakete (dumpingaren kontrako babes-neurriak hartzen dira, atzerriko enpresek kanpoko merkatuetan merkatu horietan baino merkeago sal ez dezaten).\nInteresdunak ez badu beren beregi zehazten zer muga-zerga aplikatzen zaien inportatutako salgaiei, sailkapen orokor bat erabiltzen da. Hau da. zerga-muga, % 2,5; eta BEZa, % 21.\nBEZa ere ordaindu behar da?\nBai. Espainian, inportatutako produktuei aplikatzen zaien BEZa % 21 da, baina, zenbait produktutan, BEZ murriztua eta supermurriztua aplikatzen dira (hurrenez hurren, % 10 eta % 4). BEZa kalkulatzeko, salgaien balioa, nazioarteko bidalketa-gastuak, asegurua eta inportaziorako muga-zergak hartzen dira kontuan.\nInportaziorako zergak eta muga-zergak ordaintzeko gutxieneko atalaseak\nBidaltzailea enpresa bat bada, salgaien inportaziorako muga-zergak ez dira Espainian kobratzen, baldin eta salgaien guztizko balioa (bidalketa-gastuak eta asegurua albo batera utzita) 150 €-tik gorakoa ez bada. Salgaien guztizko balioa (bidalketa-gastuak eta asegurua albo batera utzita) 22 €-tik gorakoa ez bada, inportaziorako muga-zergak ez dira ordaintzen.\nBidalketaren balioa Ordaindu beharreko zergak Aplikatu beharreko portzentaje orokorra \nInternet bidezko erosketak (bidaltzailea enpresa bat bada) 22 euro edo gutxiago Muga-zergarik eta BEZik gabe Muga-zerga, % 0\nBEZa, % 0\n22 euro baino gehiago eta 150 euro edo gutxiago Muga-zergarik gabe baina BEZarekin Muga-zerga, % 0\nBEZa, % 21\n150 euro baino gehiago Muga-zergarekin eta BEZarekin Muga-zerga, % 2,5\nPartikularren arteko bidalketak  45 euro edo gutxiago Muga-zergarik eta BEZik gabe Muga-zerga, % 0\n45 euro baino gehiago Muga-zergarekin eta BEZarekin Muga-zerga, % 2,5\n Partikularrak ez badu adierazten muga-zergen zer sailkapen dagokien salgaiei, sailkapen orokorreko portzentajeak aplikatuko dira.\n Ez zaie merkataritza-bidalketei aplikatzen; Internet bidezko erosketetarako adierazitako mugak aplikatuko zaizkie.\nIkusi hemen Zerga Administrazioko Estatu Agentziaren taula eguneratua\nEtxebizitza-aldaketa dela eta partikularrek bidaltzen dituzten gauza pertsonalengatik (arropa, liburuak, ordenagailuak, altzariak…), ez da zergarik ordaindu behar. Ez dute ez muga-zergarik ez zergarik ordaindu behar, baldin eta sei hilabete edo gehiago badituzte. Ikuskapenean zalantzarik badago, inportatzaileak frogatu beharko du inportatu nahi dituen objektuen antzinatasuna.\nNola kalkulatzen da aduanako kostua?\nLabur-labur esanda, bidalketa baten kostuari muga-zerga gehitu behar zaio (esaterako, % 4), eta horren baturari BEZa aplikatzen zaio (adibidez, % 21). 200 euroan erositako produktu batek 251,68 euroko kostua izan dezake partikular batentzat. Gainera, Postaren gastuak gehitu behar dira (5,34 euro, paketea aduanatik ateratzeagatik, produktuaren balioa edozein dela ere), eta ADBa (Administrazio Dokumentu Bakarra) kudeatzeko gastuak (kasu honetan, 23,22 euro). Paketearen prezioari 51,68 euro (BEZa eta muga-zerga) eta 28,56 euro (Postaren kudeaketa eta ADBa kudeatzeko gastuak) gehitu behar zaizkio; guztira 80,24 euro. Guztizkoaren ia % 30 da.\nSalmenta-baldintzak irakurri behar dira beti, eta kontuan izan behar dugu, EBtik kanpoko herrialdeetan zerbait erosiz gero, aduanan inportazio-gastuak sor daitezkeela eta gastu horiek ordaindu egin behar direla, Espainiatik kanpoko produktuak inportatzeagatik ezarritako zergak baitira.\nPosta-bidalketen aduana-betebeharrei buruzko informazio gehiago nahi baduzu, sakatu hemen.


Magna Gurpea bikain - Irurtzun - Guaixe.eus\nMagna Gurpea bikain\nGuaixe 2015-12-21 12:10\n2 eta 6 irabazi zion Peñiscolari\nIrurtzungo taldea denboraldi bikaina egiten ari da. Areto Futboleko 1. Mailako ligan, sailkapenean hirugarrena da Magna Gurpea. Goiko postu horri heltzen dio, ostiralean Peñiscolari 2 eta 6 irabazi eta gero.\nTalde berdeak merezitako garaipena lortu zuen. Imanol Arregiren mutilak nagusi izan ziren hasieratik. Saldisek eta Carlitosek aurreratu zuten Magna, eta Peñiscolak gola sartzea lortu zuen atsedenaldia baino lehen. Bigarren zatian, Rafa Usinek eta Araçak berehala sartu zuten gola. Peñiscolak bigarrena sartu zuen, baina Magna Gurpeak ongi erantzun zuen eta Eseverrik, bitan, kontrako atean asmatu zuen eta bukaeran 2 eta 6 gailendu ziren irurtzundarrak.\nImanol Arregi oso kontentu zegoen. “Partida serioa egin dugu. Partidan nagusiak izan gara eta defentsan bikain ibili gara” nabarmendu zuen Irurtzungo teknikariak.\nSailkapen orokorrean Inter Movistar da liderra (43 puntu), Bartzelona bigarrena (38 puntu) eta Magna Gurpea Xota hirugarrena (30 puntu). Asteartean sailkapenean bosgarrena den Palmaren kontra ariko da Magna Gurpea Mallorkan, 20:30ean. Hurrengo jardunaldia ilbeltzaren 2an jokatuko da. Magnak Santiago Futsal hartuko du Anaitasunan.


Nola konpondu kalteak pladurreko trenkada batean | Consumer\nNola konpondu kalteak pladurreko trenkada batean\nGainazalekoentzat nahikoa da pareta zapalgailu batekin zigilatzea; zulaketek, berriz, ukitutako plakaren zati bat ordezkatzea eskatzen dute.\nPladurra oso material aldakorra da. Erabilera nagusiak trenkadak egin eta hormak estaltzea dira, baina liburu-dendak, apalak eta bestelako altzariak egiteko ere erabiltzen da. Orri anitzeko zelulosazko bi geruzak osatzen dute, eta horiek igeltsuzko barne-nukleo bat estaltzen dute. Erraz eta garbi instalatzen da, harekin lan egitean hautsik sortzen ez duen obra lehorreko elementua baita. Beste material batzuekin alderatuta (adreilua, igeltsu trinkoa…) duen desabantaila nagusia kolpeekiko erresistentzia txikia da. Azalekoentzat nahikoa da hondatua zapaltzaile batekin zigilatzea. Trenkada urratu edo zulatu bada, litekeena da plaka zati bat aldatu behar izatea. Kaltetutako azalera handia denean, komeni da beirazko oihalez estaltzea.\nDenboraren joanak, trenkadaren marruskadurek edo ustekabeko kolpeek gainazalari eragiten dioten zartadura edo urradurak sortzen dituzte horman, baina ez pladur-plakaren nukleoari. Disimulatzeko, ez da lan zailik egin behar. Lehenik, hondatutako azala hortz batez arraspatu behar da, zelulosaren eta igeltsuaren hondarrak kentzeko. Ondoren, inprimazio-geruza bat eman behar zaio gainazala zigilatzeko, eta, azkenik, ohiko birringailua erabili behar da.\nPladurraren beste erakargarrietako bat da margotu, papereztatu edo gainean alikatatu daitekeela. Hondamena gertatzen denean, maiz gertatzen da estaldurak ere eragina izatea. Pintatutako edo alikatatutako trenkaden gaineko kalteak konpontzeko prozedura beste edozein euskarriren berdina da. Pintatutako papera kentzeko, kontu handiz ibili behar da. Estaldura askatzeko erabiltzen diren urak eta lurrunak plaka osatzen duen zelulosari eragin diezaiokete. Horregatik, papera erraz lehortzen ez bada, hobe da gainazala beste paper batekin estaltzea edo gainean pintatzea.\nKolpeak eta zuloak\nTrenkadak inpaktu handia izan duenean, zelulosa-geruza hondoratu egiten da edo zulo ireki bat sortzen da. Plakaren zati bat aldatu behar da, eta horren ordez antzeko neurriak dituen beste zati bat jarri. Plantxan kaltetutako eremua zerra batekin edo puntakoarekin moztu behar da.\nTrenkadak eragin handia izan duenean, baliteke zelulosa-geruza hondoratzea.\nGero, sortzen den zuloaren barruan zurezko hainbat pieza jarri behar dira, pladurrari eusten dion altzairuzko egitura konbentzional gisa funtzionatzen dutenak. Horien gainean, zati berria torlojuz lotzen da. Amaitzeko, jarritako taularen junturak jarri eta disimulatzeko masilla ematen da. Estaltzen den irekidura handia bada, haren heltzea indartzeko, komeni da perimetroa pladurrerako paper espezifikoa duen zintaz estaltzea eta masillaz errematatzea.\nAzalera oso hondatuak\nBatzuetan, kalteak gela bereko hainbat eremutan izaten dira. Kasu horretan, konponketa lokalizatuak egin beharrean, eskala handiko konponketa egiteko aukera aztertu behar da: gainazal osoa "ez ehunez" estaltzea, kalteak estaltzeko, eta, ondoren, haren gainean pintatzea.\nPolipropilenoa eta poliesterra bezalako ehun sintetikoz osatutako materiala da. Prozedura mekaniko, termiko edo kimikoen bidez lotzen den zuntz-sarea osatzen du. "Ehundu gabeak" berez apaingarriak dira, baina kasu honetan pladur hauskor edo kaltetuen euskarriak finkatzeko erabiltzen dira.\nigeltsu kalteak pladur-eu trenkada zelulosa


Autonomoak eta pluriaktibitatea edo jarduera aniztasuna – Bizilan\nGizarte Segurantzak honelaxe definitzen du jarduera aniztasuna: norberaren edo inoren kontura aritzen den langilea eta erregimen bi edo gehiagotan alta emanda dagoena.\nHau da, ez dugu jarduera aniztasuna (pluriactividad) eta enplegu aniztasuna (pluriempleo) nahastu behar. Enplegu aniztasunean, inoren kontura ari gara lanean, baina enpleatzaile bat baino gehiagorentzat -eta, hortaz, erregimen orokorrean baino ez dugu kotizatzen. Jarduera aniztasunean inoren kontura (soldatapeko moduan) eta norberaren kontura (autonomo moduan) aritzen gara aldi berean –eta, hortaz, erregimen bietan kotizatu behar dugu.\nBeraz, autonomoa bazara, bateragarria izango litzateke soldatapeko lan batean hastea. Ez litzateke beharrezkoa izango zure negozioa edo jarduera albo batera uztea.\nKotizazioak erregimen bietan\nPluriaktibitatea Kotizazioaren inguruko Araudi Orokorraren 9. artikulan dago aratuta.\nEsan bezala, pluriaktibitatea onartuta dago, baina beti ere jarduera bakoitzagatik kotizatu beharko dugu, dagokion erregimenean. Inoren kontura: nominatik erretenituko digute; geure kontura: aukeratzen dugun oinarriagatik kotizatuko dugu.\nGizarte Segurantzaren erregimen bitan alta emanda zaudenez eta bietan kotizatzen duzunez, prestazioak ere, baldintzak betez gero, bi izango dira, adibidez, gaixotzen bazara, gurasotasun prestazioetarako edo erretiro pentsiorako.\nHonela, aldi baterako ezintasunagatik kotizatzea derrigorra da autonomoetan alta ematen duzunean. Hala ere, pluriaktibitatean bazaude, aukerazkoa izango litzateke autonomoetan kontzeptu honengatik kotizatzea, beste erregimenean jadanik egiten ari zarelako eta, gaixotasun edo istripurik izanez gero, estalita egongo zinateke.\nHonek merezi al dizu? Erregimen bietan kotizatuz gero, aldi baterako ezintasun kasuetan prestazio bi jasoko zenituzke. Autonomoetako kotizazioa %30,3 da 2020rako; aldi baterako ezintasunagatik ez kotizatzea erabakiz gero, %3,5 baino ez zenuke kuotan aurreratuko. Baina, istripu edo gaixotasunik izanez gero, prestazio bakarra jasoko zenuke.\nHobariak edo bonifikazioak pluriaktibitatean dauden autonomo berrientzat\nHobari hauetarako, lehenengoz inoren kontura kontratatuta egon behar zara eta, gerora, autonomoetan alta eman. Autonomoa bazara eta inoren kontura lanean hasiz gero, ezingo zenuke honelako bonifikaziorik aprobetxatu.\nAutonomen gutxieneko kotizazio oinarria murriztu ahal duzu. Murriztapenak ezberdinak izango dira jardunaldi osoz edo jardunaldi partzialaz arituz gero (inoren konturako jardunaldia, jakina).\nJardunaldi osoz ari bazara:\n— Lehen 18 hilabeteetan: kotizaziorako gutxieneko oinarria %50era murriztu ahal duzu. 2020ko gutxieneko oinarria (harik eta Aurrekontu Orokorrak onartu arte) 944,40€ dira eta, hortaz, 472,20 eurotan geratuko litzateke oinarria. Adi! ez gara kuota hitz egiten ari, kotizazio oinarriaz baino.\n— Hurrengo 18 hilabeteetan: gutxieneko kotizazio oinarria %75era murriztu. Beraz, 708,30 eurotan geratuko litzateke oinarria.\nJardunaldi partzialaz ari bazara (jardunaldia %50 baino altuagoa izan behar da):\n— Lehen 18 hilabeteetan: gutxieneko kotizazio oinarria %75era murriztu (798,30€).\n— Hurrengo 18 hilabeteetan: gutxieneko kotizazio oinarria %85era murriztu (802,74€)\nBonifikazio hauek autonomoetan alta ematen duzunean eskatu behar dira. Hala ere, seguruenik, tarifa laua erabiltzea hobeto etorriko zaizu.\nAutonomoetan alta eman berri duzunez, tarifa laua eska zenezake. Hau autonomo guztientzat da, pluriaktibitatean egon ala ez. Begirada bat bota ahal diozu tarifa lauaz aritzen den hurrengo artikuluari:\nArtikulu horretan azaltzen dugunez, tarifa lauarekin, lehen 12 hilabeteetan 60 euro baino ez dira ordaintzen kuotan. Hurrengo 6 hilabeteetan gutxieneko kuota %50 murrizten da eta, azkenik, beste 6 hilabete gehiago eman ahal dituzu %30eko murriztapenarekin.\nKuota murriztua da kasu honetan eta ez kotizazio oinarri murriztua. Hau garrantzitsua da, zeren eta kuota murriztua izan arren, honek ez du esan nahi oinarri txikiago batengatik kotizatzen duzunik. Kuota bonifikatzen da, baina gutxieneko oinarri osoagatik kotizatzen duzu. Lehen ikusi ditugun bonifikazioekin, ordea, oinarria murrizten duzu eta, hortaz, prestazioak kalkulatzeko orduan honek eragina izango du (prestazio txikiagoak izango dituzu eta).\nKotizazio bikoitzagatiko itzulketak\nPluriaktibitatean dauden autonomoei, urtean kontingentzia arruntengatik gehiegizko kotizazioak egiten badituzte, gainezkatu duten kopuruaren %50 itzuliko zaie. Kopuru hau Aurrekontu Orokorretan onartzen da eta, oraindik aurrekontu berririk ez dagoenez, 2019ko zenbatekoa emango dizuegu: 13.822,06€.\nEsan bezala, kontingentzia arruntengatik egindako kotizazioak hartuko dira kontuan eta, hauen barruan, autonomoen erregimenean kotizatutakoa, zein inoren kontura kotizatutakoa. Azken honetan zenbatzen dira langileak kotizatu duena zein enpresak langileagatik kotizatu duena. Itzulketaren topea dira autonomoetan ordaindutako kuoten %50a.\nLehen, autonomoak eskatu behar zuen itzulketa hau, baina 2017ko Lan Autonomoaren Premiazko Erreformen Legeak hau aldatu zuen. Ordutik aurrera Gizarte Segurantzak itzultzen du ofizioz.\nPluriaktibitatea eta pentsioak\nLehen apuntatu dugun bezala, erregimen bitan kotizatzen ari zarenez, erregimen bietako prestazioak jasotzeko eskubidea izango duzu, baldin eta baldintzak betetzen badituzu.\nHonela, esate baterako, edoskitzaroko edo haurdunaldiko arriskuagatiko prestazio bi onartuko zazikizu, baldin eta jarduera bietan arrisku hori gertatzen bada; bestela, arriskua dagoen lanagatiko prestazioa baino ez duzu jasoko (inoren konturakoan edo zeure konturakoan).\nBaina, zer gertatzen da pentsioekin erregimen bitan kotizatu ostean?\nKasu honetan ere pentsio bi jasotzeko eskubidea izango duzu baldintza guztiak betetzen badituzu. Hala ere, demagun erregimenen batean ez dituzula gutxieneko kotizazioak betetzen, hau da, behar baino urte gutxiagotan egon zarela, adibidez, autonomo moduan kotizatzen. Kasu horretan kotizazio horiek ez liratezke galduko. Kotizazio oinarriak beste erregimeneko kotizazioekin pilatuko liratezke oinarri erregulatzailea kalkulatzeko.\nHonela, enpresa batean 30 urtez aritu bazara, baina pluriaktibitatean 10 urtez baino ez bazara aritu, autonomo moduan ez zenuke eskubiderik izango pentsioa jasotzeko, baina bai soldatapeko moduan. Autonomoetan egindako 10 urte horietako kotizazioak gehituko liratezke soldatapeko moduan jasoko duzun pentsioaren oinarri erregulatzailea kalkulatzeko.


Erraustegiaren aurka eta osasunaren alde, giza-katera lotzeko deia irailaren 10ean Kontxan - Usurbil - Noaua.eus\nNoaua Aldizkaria 2017-08-31 20:46\nUrte asko daramatzate Donostiako estropaden bigarren jardunaldi egunean, Kontxako hondartzan osatu ohi duten giza-kate luze baten bidez erraustegiaren aurka mobilizatzen. Urte asko aipatu moduan, baina aurtengoa ezberdina izango dela iragarri dute ekimen honen deitzaileek, ostegun goiz honetan egin duten agerraldian. "Aurten egoera berri baten aurrean aurkitzen gara: Zubietako erraustegiaren obrak hasiak dira. Hala ere gure borrokak darrai, ez dugu etsitzeko asmorik eta gertatzen dena gertatzen dela ere, hiri hondakinen errausketaren aurka jarraituko dugu. Klase politiko errausketazalearen eta modu batera edo bestera inplikatuta dauden enpresen interesak salatzen jarraituko dugu eta modu guztietako oztopoak jartzen saiatuko gara", iragarri dute.\nHerritarrak, irailaren 10ean, Donostiako estropaden bigarren eta azken jardunaldi egunean, Alderdi Ederretik Kontxako hondartzara jaisteko dagoen aldapa horretara gerturatzera deitzen dituzte goizeko 11:30etan. Hortik abiatuko da gero hondartzan zehar, "Alternatiba dagoelako, errausketarik ez! Guretzat eta ondorengoentzat osasuna nahi dugu!" aldarrikatuko duen giza-katea. Gune horretan bertan egin dute ostegun goiz honetan, mobilizazioaren aurkezpen prentsaurrekoa deitzaileek; Errausketaren Aurkako Mugimenduak, Errausketaren Aurkako Herri Plataformen Koordinakundeak eta Donostia Bizirik herri plataformak.\nEragile politiko, sindikal eta gizarte eragileen babes zabala jaso du giza-kateak. EHBildu, Alternatiba, Equo, Irabazi, Ezker Anitza, Podemos, CCOO, ESK, Duintasuna, LAB, Eguzki, Ekologistak Martxan, Greenpeace, eragile guztiok bat egin dute jada, hilaren 10eko mobilizazioarekin.\nGezur handietan oinarrituriko proiektua\nGiza-kateko deitzaileek azpimarratu dutenez, "ezin dugu ahaztu Zubietako erraustegia hainbat gezur handietan oinarrituta dagoela". Beste behin, gezurtatu dute erraustegiaren beharra dagoenik, zabortegiak beharko ez direnik, erraustegiak kutsadurarik sortuko ez duenik... Erraustegiaren 1.000 milioi euro baino gehiagoko kostua salatu dute eta oso lanpostu gutxi sortuko dituela iragarri. "Ekonomia zirkularrean oinarritutako proiektu batek, merkeago izateaz gain, hamar aldiz lanpostu gehiago sortuko du eta dirua Gipuzkoan bertan geratuko da", nabarmendu dute. Segidan duzue, giza-katea aurkezteko antolatzaileek plazaratu duten adierazpena:


Remigio Mendiburu eskultorea Bilboko Arte Ederretara iritsi da – Gazteon KZ\nBerak egindako elkarrizketa batean, Peter Bird fikziozko kazetari baten izenarekin sinatu zuen arren, bere lana nondik sortu zen galdetzen du, sortzeko beharra. Remigio Mendiburuk erantzun zuenez, “Bere eskultura, bere lan artistikoa erbesteko gerrako bizipen lazgarriak azaltzeko energiatik sortzen zen”. Eskultoreak ia inori kontatu ez zion istorio bat, artean hizkuntzatik kanpo adierazteko aukera aurkitu zuena, nolabait kontatu ezin zena kontatzeko modu bat.\n1936an, bost urte besterik ez zituela, Mendiburuk, euskaldun errepublikarren semeak, familiarekin Bartzelonara ihes egin zuen eta, Errepublika erori zenean, Frantzian erbesteratu zen. Han kontzentrazio-esparru batean sartu zituzten denbora batez, eta, ondoren, lauzpabost urtez, oso modu prekarioan biziraun zuten goseak eta heriotzak oso kaltetutako ingurune batean, bizi-baldintza oso gogor eta muturrekoekin.\nHondarribira itzuli zirenean, itzulerak ez zuen nahigaberik izan. Bere bizitzaren amaieran, Mendiburuk oraindik gogoratzen zuen nolako zirrara eragin zion bere lagunen etxeetan konfiskatutako altzariak eta bere familiako tresnak ikusteak.\nBilboko Arte Eder Museoak erakusketa aparta eskaintzen du, Mendiburu izenburupean. Materia eta memoria, XX. mendeko bigarren erdialdeko euskal eskulturako irudi berezienetako baten 120 lan biltzen ditu. Bere ibilbidea garai hartako euskal artea berritzeko prozesuaren barruan kokatzen da. 1996tik Jorge Oteizak bultzatutako Gaur taldearekin parte hartu zuen, eta bertan Eduardo Chillida, Rafael Balerdi, Amable Arias, Sistiaga, Nestor Basterretxea eta Zumetaren proposamen artistikoak zeuden. Askotariko interes eta bitxikeriekin eta hizkuntza ezberdinetan hitz eginez, margolari eta eskultore hauek diktadura frankistaren isolamendua hautsi eta abangoardiarekin konprometitutako arte baten bidez norberarena berreskuratzeko nahia partekatu zuten.\nDuela urte batzuk Javier Viarrek Juan Pablo Huércanos Altzuzako Oteiza Museoko zuzendariordeari enkargatu zion erakusketa BBK-k babesten du.\n“Mendiburu bere garaiko panorama artistikoan errotutako sortzailea izan zen, beti ingurura begira egon zena, lengoaia propioarekin konbentzionalismo eta formalismo artistikoei aurre egin ziena eta espazio eskultorikoaren mugak eta bere materialtasuna hautsi zituena”, azaldu zuen Miguel Zugaza Bilboko Arte Ederren zuzendariak atzo, irailaren 5era arte museoan egongo den erakusketaren aurkezpenean.\nBerarekin batera, Gorka Martinez komisarioa eta BBK-ko zuzendari nagusia zegoen, eta erakundeak “Euskal artea publiko orokorrari modu didaktikoan zabaltzen jarraitzeko” interesa agertu zuen, “Gizarte eta herrialde gisa aurrera egiteko”.\nArte garaikideak hartzen duen eta Aritz Gonzalezek erakusketa honetarako birdiseinatu duen Museoko aretoan gozatu ahal izango dira 100 obra baino gehiago.\nMendiburu familiari eta beste bilduma batzuei esker, hala nola Gasteizko Artiumekoa edo Donostiako San Telmo Museokoa, proiektuan eskultorearen lan ez hain ezagunak sartu ahal izan dira, horietako asko argitaratu gabeak, eta zura, Mendibururen funtsezko gaia, oso presente dago.\n“Atzera begirakoa ote den galdetzen zidaten, berez introspektiboa ote den, Mendibururen obra berezi eta ez hain konbentzionaletan barrena egindako bidaia introspektiboa, XX. mendearen bigarren erdialdean eskulturaren zentzuari buruzko kezkekin bat egiten duena”, argitu zuen Juan Pablo Huércanosek, eskultore gipuzkoarraren unibertsoan aditua.\nArtelanak – Eskulturak gehienak, baina margolanak eta marrazkiak ere badaude – Artistaren ekoizpenaren hiru hamarkadei dagozkie, 60, 70 eta 80ko hamarkadei. “Eskulturarako leku berri bat, biziagoa, esperientziazkoagoa bilatzeko borondate iraunkorra adierazten du bere lanak. Eskultura eszenatokitik kontenplazio hutsetik aldentzeko eta esperientziaren planoan jartzeko borondate argia ere badago. Memoria datorkion gai eta esperientzia hori funtsezkoa da Mendibururen obran “, azaldu du komisarioak.\nJuan Pablo Huércanosek azalpen honetan funtsezko alderdiak sakontzen ditu, hala nola, Mendibururen obran eraikuntzak duen konplexutasunaren ideia, eta 70eko hamarkadatik aurrera forma kateatuzko mihiztatzeen bidez eraikitzeko modu bat garatu zuela, non forma hori ez den aldez aurreko diseinu baten emaitza, lan-prozesu baten emaitza baizik. Bere lanaren ekarpen garrantzitsua, beste egile batzuengandik bereizten duena.\n“Eta bertan dagoen eskultura baten ideia bat dago, eta hori ere garrantzitsua da, XX. mendearen bigarren erdialdetik aurrera beste latitude eta gako batzuetan planteatzen ari den eskulturaren problematikaren zati handi batekin lotzen duelako”, gaineratu du komisarioak.\nErakusketa aurkezten den 32. aretoa bisitatzean, gure mugimenduen arabera aktibatzen diren gauzak gertatzen diren lurralde batean barneratzen den sentsazioa sentitzen du ikusleak. Bertan, Hondarribiko eskultorearen lanak ikus daitezke, Aizkolari (1964) kasu, non egurrezko enborra bere zauriekin erakusten den: “Eskulturaren gaia, nolabait, ez da erakusten dena, falta zaiona baizik”, zehaztu du komisarioak.\nTxalaparta (1966), Ez dok Amairu mugimenduaren irudi bihurtu zena, edo Udarregi, Juan Jose Alkain bere lagun bertsolariari egindako omenaldia, besarkada handi bat bezala egituratzen dena.\nRemigio Mendiburuk (Hondarribia, 1931-Bartzelona, 1990) ez zuen inoiz amore eman, hil baino urte batzuk lehenago erreferentzia berriak aurkitu zituen. Erakusketan, halaber, erbestean izandako esperientziei buruz hitz egiten duten lanak ikus daitezke, bizipen horien kontakizuna eta irudikapena azaleratuz. Kontatu ez zuen istorioa kontatu zuen.\n← “Konplexutasun handiko” obra\nNetflix euskaraz eskaintzeko 10.572 sinadura bildu dituzte →


Udako turismo-datuek 2019ko udaren antzeko mailekin gainditu dituzte aurreikuspenak - Eusko Jaurlaritza - Euskadi.eus\nSailburuak nabarmendu du abuztuko turismo-datuek aurreikuspenak gainditu dituztela, “2019ko abuztuko batez besteko tarifak, gaualdiak eta sarrerak” igo baitira\nTurismo, Merkataritza eta Kontsumoko sailburuak udako turismoaren balantzea egin du, Eustaten datuak argitaratu ondoren. Turismoaren Nazioarteko Egunean, sailburuak turismoaren garrantzia gogoratu du, “ez soilik ekonomiaren ikuspegitik, baita kulturaren eta gizarte-kohesioaren ikuspegitik ere. EAEn, turismoa BPGd-aren % 6,4 da eta 100.000 pertsonak baino gehiagok egiten dute lan turismoaren sektorean, baina, horrez gain, askoz familia gehiago daude haren mende”.\n“Abuztuko turismo-datuak ezagutu ondoren”, jarraitu du sailburuak, “esan dezakegu EAEn udak aurreikuspenak gainditu dituela turismoaren arloan. 2019ko abuztuan baino zifra handiagoak ditugu sarreretan, gaualdietan eta batez besteko tarifetan”.\nSailburuak azaldu duenez, 3 joeratan bete dira uda hasieran egindako aurreikuspenak. Lehenik eta behin, naturako turismoaren nagusitasuna dago. Izan ere, lehendik ere goranzko joera zuen eta pandemiaren ondorioz areagotu egin da joera hori.\n“Uztailean turisten 19.103 sarrera izan genituen EAEko landa-ostatuetan, 2020an baino % 36 gehiago eta 2019ko 21.471etik gertu (% 11 gutxiago). Abuztuan, zifrek 2019koak gainditu dituzte hiru lurraldeetan: 29.140 sarrera izan dira landa-turismoko etxeetan, eta 23.536, berriz, 2019an. Hau da, % 23,8ko igoera izan da. Hortaz, 2021eko uztailean eta abuztuan 48.243 pertsonak eman dute gaua landa-turismoko establezimenduetan, eta 2019ko uztailean eta abuztuan, berriz, 45.007 pertsonak. 2019ko uztailarekin eta abuztuarekin alderatuta, % 7,1eko igoera izan da EAEko landa-turismoko establezimenduetako sarreretan”.\nUda hasieran planteatzen zen bigarren premisa atzerriko bisitarien beherakada zen, herrialde askotako mugikortasun-murrizketen ondorioz. Beherakada argia izan da, eta turismo nazionalaren gorakada nabarmenarekin konpentsatu da gainbehera hori.\n“Ostatu guztien adierazleak ditugun urtarriletik uztailera arteko erreferentziarekin, 2019an nazioarteko turistak % 41 izan ziren ostatu guztien baturan. 2021eko urtarriletik uztailera, berriz, ez da % 23 gainditu”.\nHirugarren premisaren arabera, udak 2020ko zifrak gaindituko zituen, 2019ko datuetara iritsi gabe. “Puntu horretan, errealitateak aurreikuspenak gainditu ditu, bereziki abuztuan. Izan ere, hoteletan ere, aurreikuspen txarrenak zituzten arren, abuztuko zifrak gainditu dituzte. Gure 3 hiriburuek beren erakarpen turistikoaren indarra erakutsi dute. Gasteizek eta Donostiak 2019ko zifrak gainditu dituzte bi hilabeteetan, % 3,2ko eta % 8ko hazkundearekin, hurrenez hurren. Bilbo bakarrik ez da 2019ko datuetara iritsi, % 11ko jaitsiera izan baitu, baina 2020ko datuekin alderatuta, bikoiztu egin ditu sarreren datuak”.\n“Turismo, Merkataritza eta Kontsumo Sailean, kalitatezko turismo jasangarriaren aldeko apustua egiten dugu. Ez dugu zifretan oinarritu nahi, ezta turismoaren hazkunde kuantitatiboan ere. Aldiz, gure asmoa da eredu turistikoa hazkunde jasangarri eta iraunkorrera, urtarokotasunik ezera, fluxuak lurraldean zehar banatzera eta egonaldia luzatzera bideratzea. Hala ere, onartu behar dugu, pandemiaren ondorioz turisten sarrera jaitsi ondoren, 2019ko mailetarako susperraldiaz hitz egin ahal izatea oso albiste ona dela krisialdi honetan asko sufritu duen sektore batentzat” esanez amaitu du sailburuak.


Abererch - Wikipedia, entziklopedia askea.\nAbererchko landetxea Irudi gehiago\nAbererch Galesko Gwynedd eskualdean dagoen Llŷn penintsulako udalerria da. Udalerriko biztanleriaren gehiengoa galesera hiztuna da. Haurtzaindegia eta lehen hezkuntzako ikastetxea ditu.\nCawrdaf Sant eliza\nOrriaren azken aldaketa: 15 abendua 2019, 21:27.


Autokritika falta eta behin eta berriz errepikatzen diren akatsak Athleticen\nGaritanok estatistiketara jo du beste behin ere Valladoliden azken postuan zegoenaren aurka galdu ostean.\nSailkapenaren erdian, hamalaugarren postuan dago Athletic, 9 punturekin. Betisek zazpigarren postuan jarraitzen du, 12 punturekin, eta Levantek, Valladolidek eta Huescak jaitsiera postuak dituzte, 6rekin. Hiru garaipen eta bost porrot lortu ditu lehen bederatzi jardunaldietan jokatutako zortzi partidetan. Bartzelonaren aurka jokatzeko zain dago San Mamesen.\nEmaitzetatik haratago taldeak partida bakoitzean errepikatzen diren apatia eta sentsazio txarrak transmititzen ditu. Gidoia oso antzekoa izan da Granada, Cadiz, Alaves, Osasuna eta Valladoliden aurka galdutako bost partidetan. Athleticek jabetza izan du, jokoa kontrolatu du eta denbora gehiago jokatu du kontrako zelaian. Are gehiago, esan daiteke aurkariak baino area gehiago zapaldu duela eta erremate gehiago egin dituela.\nGaritanok berriro eusten zien estatistika horiei Valladoliden erori ostean. Aurkariak Ligako lehen garaipena lortu zuen talde zuri-gorriaren ahuleziaren kontura. Entrenatzailearen arabera, "Dinamika luzeago batean irauli egiten da, baina oraingoz ez da horrela gertatzen ari". Berriro esan zuen banakako akatsek "hiltzen" gaituztela. Egia da Unai Simonek bi tantoak oparitu zizkiola Valladolidi, Capak Sadarren penaltia egin zuen bezala, Alavesen falta baten ondorioz gola lortu zuen, Cadizen aurka galdu zuen kontraerasoa edo Granadan despisteak.\nEntrenatzaileak behin baino gehiagotan adierazi du ligan ondoen defendatzen duen taldeetako bat dela eta aukera gutxien ematen dituela. Hala ere, errealitatearen zati bat baino ez da, aitzitik, ez du baloia eduki behar, ezta aukera gehiago sortu ere, emaitza bere interesen aldekoa bada.\nErasoko atalean "emaitzarik gabeko jabetza" dela onartu arren, bere analisian ez du adierazi Athleticek baloia prest izan duela aurkariak utzi diolako, markagailuan aurretik joan eta atzera itxarotera mugatuz.\nEta jokalariak ere konformistak dira diskurtsoan. Mikel Vesgak Valladoliden berdinketa merezi izan zutela adierazi zuen partidaren ostean, sailkapenean goiko postuetan egoteko asmoa duen talde batentzat garaipena bilatu behar dela ahaztuta. Inoiz ez zen egingarria izan Athleticentzat, nahiz eta berandu erreakzionatu.\nBestalde, Williamsek aitortu zuen Malipekin buruz burukoan gola egin behar izan zuela, baina bere hausnarketetan azpimarratu zuen geldialdian "lan egin eta lasaitasuna" behar dela, "Jakin badakigulako zer hobetu behar dugun".\nAthleticen jokoak ez du ilusiorik pizten eta emaitzek ere ez dute laguntzen. Partidak aurrera doazela eta hamaikakoak bertsio onena eskaintzen ez duten jokalariekin errepikatzen direla ikusteak sortzen du zaleengan frustazio gehien. Capa, Dani Garcia eta RAUL Garcia hasieratik zelairatzen ari dira, eta Villalibre eta Sancet, berriz, galduta daudenean zelairatuko dira. Garitano ez da lortzen ari emaitzak bateratzea gazteak etorkizun hurbilerako giltzarri diren posizioetan filmatzearekin. Unai Vencedor edo Iñigo Vicenteren kasuak paradigmatikoak dira. 20 eta 22 urterekin, hurrenez hurren, partida batzuetako azken minutuetan baino ez dute parte hartu, eta dinamikak bere horretan jarraitzen badu, ikasturtea parte-hartze gutxirekin igaroko dute.\nEra berean, deigarria da erakundeetako arduradunen isiltasuna. Hilabete igaro da Aitor Elizegi presidentearen eta Rafa Alkorta kirol zuzendariaren azken agerralditik. Llorenteren istilutik ez dute berriro hitz egin.


Overbookinga eta ordutegiaren atzerapena | Consumer\nOverbookinga eta ordutegiaren atzerapena\nOverbooking-kasuetan kalte-galeren erreklamazioa aire-konpainiarekin konpontzen saiatu behar da.\nOverbooking-egoera legez baimenduta badago, zenbait eskubide baliatu behar dira. Lehenik eta behin, hegazkin-konpainiak txartelaren prezioa itzuli behar du, edo, nahiago badu, bidaiaria helmugara ahalik eta azkarren eraman behar du, eta, gainera, kalte-ordaina jaso behar du, dirutan edo bidaia-bonoetan.\nKonpentsazio hori 150 eurokoa izanen da hegaldia 3.500 kilometro baino gutxiagokoa bada, eta 300 eurokoa distantzia hori gaindituz gero. Kalte-ordainak erdira murriztu daitezke hurrengo hegaldia bi edo lau ordutan, hurrenez hurren. Gainera, eskubidea dago dei bat egiteko edo fax bat bidaltzeko eta ostatu eta mantenu gastuak ordaintzeko. Hegaldi alternatiboan zegokiona baino klase apalagoko plaza bat esleitzen bada, diferentzia itzultzeko eskubidea izanen da. Baina goi-mailako txartela ematen badute, ez dago gehiago ordaintzera behartuta. Kalte-galeren erreklamazioa aire-konpainiarekin konpontzen saiatu behar da.\nAkordiorik lortzen ez bada, Abiazio Zibileko Zuzendaritza Nagusiaren (DGAC) erreklamazio-inprimakia (80. eredua) bete daiteke, Espainiako aireportua bada. Atzerrian, erreklamazioa aireportuak adierazitako bidearen arabera eginen da, eta kopia bat eraman beharko da helmugako Espainiako aireportuan.\nAire-konpainiak proposatzen duen irtenbidearekin ados ez badago, DGACera jo daiteke, eta hark emango du gaiari buruzko ebazpena. Hori ez da loteslea, baina hegazkin-konpainia gehienek onartzen dute. Kontsumoko Arbitraje Batzordera ere jo daiteke, organo horri atxiki gabeko konpainiak badauden arren. Bidaia-agentzien bidez tour-operadoreekin egindako charter hegaldietan, dagokion autonomia-erkidegoko Turismo Departamentuan erreklama daiteke.\nHegaldia atzeratu edo bertan behera uzten bada, txartelaren zenbatekoa itzultzeko eskubidea izango da atzerapena edo kitapena justifikaziorik gabe egiten bada (hau da, ezinbestean ez bada), baina konpainiak ez daude behartuta kalte-galeren erantzule izatera. Atzerapenaren errudun direnean, gomendagarria da ondo informatzea; izan ere, batzuek mantenua, ostatua, bidaia egiteko aukerak bilatzea… eskaintzen dute. Erreklamatzeko, formulario bat bete behar da. Ondoren, kalte-ordaina erreklama daiteke, bai arbitraje bidean bai bide judizialean, eta ezinbestekoa da txartela gordetzea, bete gabeko kontratuaren froga gisa.\nerreklamazio hegazkin overbooking-eu


Nerea Altxu: "Ziklo bat amaituko da Zarautzen, eredu bat, baina ez Kilometroak" - Urola Kostako Hitza : Urola Kostako Hitza\nNerea Altxu: "Ziklo bat amaituko da Zarautzen, eredu bat, baina ez Kilometroak"\n1977an eman zuen lehen pausoa Kilometroak jaiak, Beasainen eta Lazkaon, eta, 41 urte geroago, aro baten amaiera irudikatuko dute hurrengo urtean, Zarautzen, Salbatore Mitxelena ikastolaren eskutik. Hona hemen Gipuzkoako HITZAk Nerea Altxu Kilometroetako koordinatzaileari egindako elkarrizketa.\n1977an eman zuen lehen pausoa Kilometroak jaiak, Beasainen eta Lazkaon, eta, 41 urte geroago, aro baten amaiera irudikatuko dute hurrengo urtean, Zarautzen, Salbatore Mitxelena ikastolaren eskutik. Maiatzean ekin zioten lanari, eta, lehen lantaldeak osatuta, gaur aurkeztuko dituzte logotipoa eta leloa, 18:30ean, Aritzbatalde kiroldegian. Urte eta erdiko lanketan geldialdi txiki bat besterik ez da izango hori. Nerea Altxu 2019ko Kilometroak jaiaren koordinatzaileak (Oiartzun, Gipuzkoa, 1980) adierazi duenez, hirugarren urtez “ardura handiarekin, baina ilusioz gainezka” heldu dio Zarautzek Kilometroen antolaketa lanari. Kilometroak 2019 Zarautzen. Oraindik urruti dago urria, baina dagoeneko hasita egongo zarete prestaketa lanekin, ezta? Hasita gaude, bai. Maiatzean jarri genuen martxan prozesua, eta 2019ko Kilometroak jaiaren komunikazio ildoa zehaztea izan zen lehen urratsa. Horretarako, ezinbestekoa zen ikastolaren parte diren alde guztiekin biltzea, eta, hain zuzen ere, lanketa horretatik atera dira logotipoa eta leloa. Ekain aldera, guraso, ikasle eta langileen artean bozketa egin genuen hogei proposamenen baino gehiagoren artean lelo bat aukeratzeko, eta berberaren alde egin zuten guztiek. Logotipoari dagokionez, berriz, beste lantalde bat aritu da lanean, aukeratutako leloa oinarri hartuta. Beldur edo errespetu pixka bat sentitzen al da Kilometroen gisako erronka bati heltzean? Zalantzarik gabe. Uste dut urtebete geroago Kilometroak jaia antolatzea tokatzen zaien guztiek izaten dutela sentimendu hori. Handia da erronka, baina ilusioz gainezka gaude. Aldaketa prozesu batean murgilduta dago Kilometroak jaia, eta orain arteko egiturarekin egingo den azkena izango da 2019koa. Fase bat behar bezala amaitzeko ardura gehigarririk sentitzen al duzue? Tira… Antolatzaileek urtero izaten dute ardura handia, baina egia da orain arteko ereduaren azken urtea izateak areagotu egiten duela ardura hori. Ohorea ere bada, ordea, antolatzaile lanetan aritzea. Zarautzek hirugarren aldiz antolatuko ditu Kilometroak; 1987an antolatu zuen jaia lehen aldiz, eta 2004an bigarrenez, Oriorekin elkarlanean. Ea 2019an ziklo hori behar bezala borobiltzen asmatzen dugun. Irakurri elkarrizketa osorik hemen.


Diabetiako kronikotasunaren eredua: unea da orain | Consumer\nDiabetiako kronikotasunaren eredua: unea da orain\nGarrantzitsua da osasun-sistema bat izatea diabetesaren ondoriozko patologia kronikoak prebenitu, atzeratu eta atenditzeko.\nPazienteek eta gizarteak, oro har, ezin dute gehiago itxaron. Beharrezkoa da Osasun Sistema Nazionalaren (OSN) egungo planteamendua aldatzea, paziente kronikoa zentratzeko ikuspegiari begira. Baina ez da diabetesa duten pertsonen eskaera esklusiboa, arazo logiko bat baizik. Izan ere, biztanleria zahartuaren hazkundearen ondorioz, bizi-itxaropena handitu egin denez, patologia kronikoak dituzten pertsonen kopurua gero eta handiagoa da, eta, horren aurrean, Espainiako osasun-sistemak prest egon behar du erantzun eraginkorra emateko. Artikulu honetan, kronikotasunerantz zuzendutako osasun-eredua behar dela azpimarratzen da, eta hori martxan jartzeko gakoak ematen dira.\nPrebalentziari dagokionez, munduko indizerik altuenak dituen patologia da diabetesa, eta, Espainiaren kasuan, ia% 14 da. Horrek esan nahi du sei milioi pertsona diabetes dutela gure herrialdean. Datu horien gainean bi zehaztapen egin behar dira:\n1. Diabetesa duten pertsonen %90ek 2. mota dute, hau da, prebenitu edo atzeratu daitekeena, kronikotasunerantz zuzendutako osasun-sistema batek eragin eta eragin beharko lukeena.\n2. Uste da bi milioi espainiarrek diabetesa dutela, eta oraindik ez dakite. Oso kopuru handia eta oso kezkagarria da, zenbat eta geroago diagnostikatu, orduan eta zailagoa izango baita saihestu daitezkeen konplikazioak sortzea. Hori dela eta, protokoloetan gehiago inbertitu behar da, detekzio goiztiarra egiteko.\nDiabetesa duten pazienteek ezin dute gehiago itxaron: orain osasun sistema bat behar dute, eta kronikotasunaren arloan jardun eta patologia horren ezaugarri zehatzei erantzun eraginkorrak eman.\nInpaktu handiko prozesu kronikoa\nDiabetesa eragin handiko prozesu kronikotzat hartu behar da, bai pazienteentzat, bai osasun-sistema publikoarentzat eta, oro har, gizartearentzat. Patologia horrek konplikazio ugari ekar ditzake, eta beste gaixotasun batzuk ere bai. Diabetesak, adibidez, gaixotasun kardiobaskularrak izateko arrisku handia du, baita giltzurrunetako ikusmen-arazoak edo lesioak ere. Funtsezkoa da OSN bat prestatzea, diabetesaren ondoriozko beste patologia horiek hartzeko ez ezik, haiek prebenitu edo atzeratu ahal izateko ere.\nPatologia kronikoen hazkundea da bizi-itxaropena handitzearen ondorioetako bat. Eta iraupen luzeko gaixotasun horiek, eta, oro har, pixkanakako progresiokoak, mugatu egiten dute kaltetutako pertsonen eta haien zaintzaileen bizi-kalitatea. Egoera horren aurrean, beharrezkoa da osasun publikoa prest egotea horiek planteatzen dituzten erronkei aurre egiteko.\nOSNren zerbitzuen egungo antolamenduak, patologia akutuak konpontzeari buruzkoak, lagundu egiten du osasun-arazoen arreta episodikoa ematen, eta ikuspegi sendagarria ematen die osasun-arazoei, prebentzioaren ikuspegia, zainketen ikuspegia eta pertsonen erantzukizuna kontuan hartuta. Hori dela eta, ezinbestekoa da kronikotasunaren prebentzioari eta kudeaketari aurre egiteko eredurik prestatuago baterantz aldatzea, baldin eta, alde batetik, OSNk iraunkorra izatea nahi bada, eta, bestetik, pazienteei erantzun egokia ematea.\nKronikotasunaren eredu bat martxan jartzeko gakoak\nKronikotasun efektiboko eredu bat onartzeko eta martxan jartzeko, beharrezkoa da osasun publikoaren, profesional sanitarioen eta pazienteen egitura eta antolamendua inplikatzea.\nAlde horretatik, kronikotasunari ekiteko, beharrezkoa da diziplina arteko taldeetan lan egitea, paziente horien atentzioan parte hartzen duten osasun-zerbitzuetako profesionalek osatzen baitituzte, zainketen jarraitutasuna bermatzeko, gaixoaren eta haren ingurunearen parte-hartzearekin. Pazienteak paziente kronikoari buruz kontzientziatu behar dira, paziente pluripatologikoa baita. Beraz, garrantzitsua da Lehen Mailako Atentzioan zuzenean sartzea, adar horretako profesionalak baitira gaixoei etortzen zaizkienak, espezialistengana iritsi baino lehen, eta, lehenengo eta behin, beren patologiaren konplikazio baten aurrean.\nBestalde, patologia kroniko baten diagnostikoa egin ondoren, ezinbestekoa da pazientearen heziketaren alde egitea, eta hori da kronikotasunean oinarritutako sistema bat oinarritu behar den zutabeetako bat. Diabetesari buruzko prestakuntza ezinbestekoa da gaitz hori duen pertsonak ongi ezagut dezan bere diagnostikoa, baina baita bere gain hartu, onartu eta bere bizi-estiloan aldaketa bat egin dezan ere, eta epe ertain eta/edo luzera horren ondoriozko konplikazioak saihestu ahal izateko. Bide horrek bere burua hobeto zainduko du, eta, beraz, sor daitezkeen arazoen prebentzioa edo diagnostiko goiztiarra ekarriko du. Pazientearen ahalduntzearen alde egin behar da, eta, era berean, agintzen zaizkion tratamenduetan bere iritzia kontuan hartzearren; bi gai horiek indartu egingo dute horiekiko itsaspena, hain garrantzitsua gaitz kronikoetan.\nGainera, koordinazio hobea behar da Lehen Mailako Atentzioaren eta Atentzio Espezializatuaren artean. Gai hori ezinbestekoa da, lehenik eta behin, pazienteari arreta hobea eskaintzeko eta, bigarrenik, osasun-sistemak eraginkortasun handiagoa izango duelako eta eskura dauden baliabideak erabiltzeko; beraz, osasun-gastua murriztu egingo da.\nEspainiaren kasuan, beharrezkoa da autonomia erkidego guztiak izatea errealitate berri horretan, eta jarraibide berdinak dituzten paziente kronikoei laguntzea, non bizi diren kontuan hartu gabe.\ndiabetes gaixotasun kroniko


Udalerria: Villamayor de Monjardin\nMonjardingo gaztelua izena ere ematen zaio. Mendi baten tontorrean dago, harkaitzen gainean; mendia 893 metrora dago, eta zorrotza da, mendebaldean izan ezik. Toki askotatik ikusten da gazteluko mendia, zeina Jurramendiren (1.044 m.) ondoan baitago. Bi mendi horien artean, mendate bat, Lizarra-Logroño errepidea (N-111) eta herri sorta bat daude.\nIparraldean, Ega ibaiaren arroa eta mendiak ikusten dira (Lokitz, Urbasa, Andia¿). Mendebaldean, Joar mendiak eta Berrueza harana ditu. Ekialdean, Jurramendi eta Ega ibaiaren arroa, Ebrorako bidean. Hegoaldean, paisaia zabalak daude Ebro ibairaino, muinoz josita. Dagoen lekuak dagoelako, Deiok bazuen bere garrantzia; hegoaldetik etorrita, adibidez, igarobide bat zegoen behealdean, Ega ibaiaren arrora eta iparraldeko mendilerroetara joateko. Iparraldetik begiraturik, berriz, funtsezkoa zen zenbait haran babesteko. Horixe izan zen, hain justu, gazteluaren egitekoa mendeetan, Hegotik iparrerako eta iparretik hegorako bidean, ate izatea alegia. Gauza bera gertatu zen XIX. mendean, gotorleku eta kuartel bihurtu zutenean.\nHorrez gainera, badirudi errege-erreginen panteoi ere izan zela, nahiz eta egun zalantzan jartzen den hori.\nEuskal Herrian ez da ohikoa, baina gaztelu honen azken 1.100 urteetako historia ezagutzen dugu, bere itzal guztiekin, jakina.\nGazteluaren ikuspegi orokorra, goitik begiratuta. (2002)\nDoneztebe eta Deio izenez historian ezaguna, egun askoz ezagunagoa da Monjardin izenez. Deio, berez, hasieran, eskualde bat zen, gutxi gorabehera egungo Estellerria. XVIII. eta XIX. mendeetan esaten zuten gazteluaren inguruan lore asko zegoela, eta horregatik jarri ziotela Monjardin izena. Izen hori ere oso zaharra da; gutxienez, XII. mendearen erdialdetik dator (1143ko agiri batek honela dio: ¿¿Doneztebeko Monjardin gazteluan¿), eta dirudienez, Nafarroan bizi ziren frankoen giroko Mons Garzini hitzetatik dator. 1266ko agirietan Moniardin izenez ere ageri da hiru aldiz.\nX. mendean, gotorleku garrantzitsu zen, eta Lizarrako inguruak hartu ondoren, Antso I.a Gartzesek (905-925) gaztelua kendu egin zien Tuterako Banu Kasi familiakoei, 907. urte inguruan. Baina ez dago jakiterik noiztik datorren gaztelua. Eskualdeari dagokionez, IX. mendeko aipamenak ageri dira (¿Degius¿, ¿Dearri¿¿) kristauen eta musulmanen idatzietan. Ziurrenik, gaztelua han egongo zen IX. mendearen bigarren erdialdean Banu Kasitarrak beren lurraldea zabaldu zutenean eta Deierri hartu zutenean, 859 inguruan. Dena dela, gazteluari buruzko lehenengo aipamen zuzenak 882 eta 883 urteetakoak dira, Banu Kasi familiaren barruko eta kanpoko borroken ingurukoak. Beti bezala, batek baino gehiagok aipatzen dute gazteluaren erromatar jatorria, baina oraingoz ez dago horren frogarik.\nGazteluaren konkistatzaileak, Antso I.a Gartzesek, Iruñeko eta Deioko errege gisa izenpetzen zuen batzuetan, eta bertan babestu zen edo bertatik aurre egin nahi izan zion Abd ar-Rahman III.ari 924an, urte hartan eginiko erasoaldian. Borroka txiki bat gertatu zen, baina musulmanek Ebro aldera jarraitu zuten, lehenbailehen erasoaldia bukatutzat jotzeko nahian, 97 egun baitzeramaten Kordobatik atera zirenetik.\nEsaten da Antso I.a Gartzes gazteluko kaperan lurperatu zutela, 925ean, berak eskatuta, baita bere semea ere, Gartzia I.a Sanchez (926-970). Gero tokiz aldatu omen zituzten, eta Leireko monasteriora eraman. Urte askoren buruan, nobleek kaperan jarraitzen zuten biltzen, erregearen oroimenez. Uste horren oinarria Albeldako idatzi batean dago, X. mendeko bigarren erdialdean idatzia: ¿Doneztebeko elizpean ehortzi zuten...¿ Deiokoaz gain, Doneztebe izeneko beste bi gotorlekuak, gutxienez, ezagutzen dira.\nEgun, Deierri izena gaztelaniazko Yerri udalerriri deitzeko erabiltzen da. Sustrai bera izan dezake Deikaztelu herriko izenak.\nGaztelua noiz sortu zen ez dago argi, eta X-XIII. mendeen artean zeinen jabetza izan zen ere ez da guzti argitu, orain arte erabili diren agiriak ez baitira zeharo fidagarriak. Dirudienez, Iratxeko monasteriora igaro zen jabetza, gazteluari atxikitako lurrekin batera (1033?); gero, badirudi berriz koroaren esku geratu zela (1045?), eta ondoren Iruñeko mitra bereganatu zuela (1092?). 1060an Sancho Fortun zen arduraduna (dominator), Fortun I.a Antso Lapurdiko II. bizkondearen semea.\nGotzainen esku zegoela, Deioko gaztelua Nafarroaren historiako bi pasarteren lekuko zuzena zen, XI eta XII. mendeetan. Lehen gertaera adierazgarriak, Peñalengo fratrizidioak (1076) zatiketa ekarri zuen erresuman, eta Deio berriro muga bihurtu zen, orduko hartan Aragoiren eta Gaztelaren artean. 1111. urte inguruan, berriz, nafarrak kanporatu egin zituzten eta frankoek hartu zuren haien lekua gazteluan (erresuman gertatzen ari zenaren isla zen hori). Urte haietan, erregeen agirietan agintarien berri ematen denean, askotan agertzen da Deio orduko gotzainaren esku zegoela. Gartzia IV.a Ramirez Berrezarleak (1134-1150) eginiko dohaintza batean, adibidez: ¿Antso izanik Iruñeko apezpiku eta Doneztebeko gazteluan.¿ Aragoiarren eta gaztelarren eraso baten ondoren ere bai, 1177ko ekaineko agiri batean ¿Antso izanik konde Donezteben eta Leginen¿ (beraz, berriro aragoiarren esku zegoen).\n1223ko apirilean, Iruñeko apezpiku Remirok, Deio eta Uharteko herria eta gaztelua eman zizkion Antso VII.a Azkarrari, Iruñeko elizaren aldeko dohaintzak eskertzeko. Jabetza kontuak korapilatu egin ziren gero: 1238an, Teobaldo I.ak gazteluaren ondasunak eman zizkion Pedro Ramirez Piedrola Iruñeko gotzainari, nahiz eta gaztelua bera ez zion eman (¿gaztelua bera izan ezik¿).\n1255ean, Teobaldo II.a erregea berriro gaztelua bereganatzeko ahaleginetan hasi zen. Ituna ere egin zuen Pedro Ximenez Gazolaz gotzainarekin, Deioko eta Jaizko Oro gazteluak haren eskuetara igarotzeko, baina Aita Santuak ez zion eman oniritzirik eta bertan behera geratu zen. 1321ean, ordea, eta arazoak arazo, gaztelua koroaren jabetza izatera igaro zen, 1319ko beste itun bat gauzatu zenean. Hitzartutakoaren arabera, erregeak Iruñeko 4 auzo, Deio eta Oroko gazteluak eta hainbat herri eskuratu zituen, urtean 500 liberako errentaren truke.\nNahiz eta elizarena izan, gazteluzainen izenak ezagunak ditugu garai gehienetan:\n1031-1068 urteen artean, Sancho Fortuñones zen gazteluzain, Iratxeko agirien arabera. 1060ko agiri batean, esate baterako, ¿Antso Fortunion jauna, Doneztebeko Deiokoa, eta Blaskita andrea, haren emaztea¿, esaten da. Aragoiarren esku egon zenean, Erroko arduradun eta Nafarroako konde Antso Sanchez (1077-1098) zen gazteluzaina Deion. Batzuetan eliz-gizonak edo elizaren inguruko lagunak izendatu zituzten. Hala, 1265ean, Jenego Gil d¿Els Arcx zen gazteluzaina, eta 8 libera eta 40 kaiza jasotzen zituen urtean. 1276ko azaroan, Joan Perez Legariak leialtasunaren zina egin zion Joana I.aren (1274-1305) ordezkariari, Imberto Belpuch Frantziako kondestableari.\nJabetza koroaren eskuetara itzuli zenetik, agirietan maizago geratu da gazteluaren gorabeheren inguruko informazioa. Dena dela, gaztelu honek ez zuen lehentasunik izan muga urrundu zutenetik, eta hori argi ikusten da konponketa lanetan. Askotan, inguruko leinukoak edo herriko semeak ibili ziren gazteluzain lanetan: Iguzkitzako jauregiko Medrano, Bakedano, Desoio, Eulate¿\nXV. mendeko gerrak zirela, gaztelua gehixeago hornitu zuten. 1429ko abenduko berriek diote -Gaztelarekin gerran zegoen orduan-, 10 balaztari zeudela gazteluan, eta 2 kanoi zituela, gutxienez. Agramondarren eta beaumondarren arteko gudan, 1450-1451 urteetan, balaztari gutxiago zituen gazteluak, 4 besterik ez.\nXV. mendeko gerra zibilari amaiera emateko asmoz Agoitzen 1479an izenpetutako itunaren arabera, Leringo kondeari aitortu zizkioten Doneztebeko gazteluaren eta haranaren jabetzak, hainbat herri, gaztelu eta gazteluburutzaren artean. Handik aurrerako itunetan, ez zen zalantzan jarri izan Monjardinen jabetza nork zuen. Leringo kondeak, Nafarroatik erbesteratu eta aberastasunak kendu zizkiotenean, 1507an, Fernando erregeari eman zizkion erresuman zituen ondasunak Gaztelako beste batzuen truk. Jarraian, errege horrek Joan Ribera, Nafarroako mugako kapitain jenerala, izendatu zuen Nafarroako ondasunen administratzaile.\n1512ko uztailaren 21ean, Fernando Katolikoak bidalitako gerrariak Nafarroan sartu ziren, Burundatik, eta 25ean Iruñeak amore eman zuen; handik aurrera, berdin egin zuten gainerako herri eta gazteluek. Amore eman zuen azkenetako bat Deio gaztelua izan zen (irailean hartu zuten gaztelarrek). Urrian egin zuten nafarrek erresuma berreskuratzeko lehenengo saialdia, eta saio horretan, Agramondarrek lorpen batzuk egin zituzten; esate baterako, Tafallako, Cabregako eta Deioko gazteluak eskuratu zituzten. Batzuen aburuz, San Martingo Joan Ramirez Bakedanok eta Iguzkitzako Jaime Belaz Medranok, Lizarra galdu ondoren ere, urriaren bukaeran, borrokan jarraitu zuten Mengaurduy gazteluan.\n1512an, Fernando Katolikoak orduko Leringo kondeari, III.ari, Nafarroako kondestable tituluaz gain, Monjardin gaztelua eman zion, Nafarroako errege-erreginek haren aitari kendu zioten hura bera. Horri esker, 1512 eta 1521 urteen artean ez zuten gaztelua suntsitu. 1564an, Brianda Beaumontekoa Diego Alvarez Toledorekin ezkondu zen, eta Deioko gaztelua Alba leinuari atxikirik geratu zen, beaumondarren beste ondasun eta tituluekin batera. XIX. mendean, jabetzak Albatarren esku jarraitzen zuen.\n1836an, karlistek gaztelua erabili zuten, gotorleku bihurtuta. Han konpainia bat kokatu zuten, kanoi batekin. 1836. urtean eginiko plano bat gorde da, bere xehetasunekin. II. Karlistaldian ere izan zuen bere garrantzia gaztelu honek, bereziki Jurramendiko batailan (1873ko azaroaren 7tik 9ra).\nKuartel gisa ere erabili zuten II. Karlistaldiaren ondoren, beste toki batzuetan egin zuten bezala. Honekin batera, Jurramendiko gotorlekua ere erabili zuten, XX. mende arte.\nUr biltegiaren barrualdeko ikuspegia. (1999)\nNahiz eta haitz baten gainean eraikia izan, ez da haitzen gainean eraiki ohi zituzten gazteluen antzekoa, oso zabala baita. Eraikin osoa haitzean ezarria dago. Pentagono irregular baten itxura du oinak; E-tik M-ra hedaturik dago, eta itsasontzi itxura du apur bat. Kanpotik begiraturik, zatirik ikusgarriena hegoaldeko muturra da: dorre angeluzuzen sendo batekin bukatzen da, hori ere haitzaren gainean eraikia; harlanduzkoa da, eta lubanarro edo erreten bat du.\nHorma zati batzuk bereiz daiteke, harlanduen arabera, harresian zehar. Dena dela, Erdi Aroko harresiaren bukaera edo goialdea galdu du gazteluak, luzera osoan galdu ere. Sarrera ekialdean dago, iparraldeko muturretik gertu, harrizko eskailera luze baten bukaeran. Agirien arabera, 1367an harrizko eskailera handi bat egin zuten, haitzaren behealdetik gaztelura.\nAtearen inguruan XIX. mendean eginiko konponketak nabari dira, fusilak erabili ahal izateko eginiko aldaketak. Sarreratik gertu, gazteluaren barrutian jada, Gurutze Deuna baseliza dago, lehen Donezteberen kapera deitzen zioten. Baselizaren parean, ekialdeko harresiari atxikirik, gela batzuk ageri dira -beharbada Albatarrek jartzen zuten gazteluzainaren eta bere familiaren bizilekua-, XIX. mendeko gerretako egokitzapenekin, jakina.\nGela multzo horren eta baselizaren artean beste eraikin bat dago, apala, ur biltegia estaltzen duena. Benetan ikusgarria da ur biltegia, inguruan ibil baitaiteke. Burdinazko atearen azpian, ura biltzeko kanalaren azken harria dago oraindik. Gaur ere ura dago, eta herriaren ustetan, ez da sekula agortzen. Gazteluaren eraikinik zaharrenetako bat da; 1371ko agiri batek dio ¿biltegi txikia¿ konpondu egin zutela, eta, beraz, badirudi besteren bat ere bazela garai hartan.\nMendebaldeko hormaren gainean, XIX. mendeko gotorlekuaren aztarnarik nabarmenenak ikusten dira; bi solairuko eraikina da, eta bietan fusil-leihatilak ageri dira. Gazteluak, kanpotik begiraturik, alde horretan 15 metroko garaiera izan dezake.\nKaperan edo baselizan zilarrezko prozesio-gurutze bat zegoen (gaur egun herriko elizan da), 75 x 48 zentimetrokoa, Berant Erromanikokoa. Artzainek aurkitu zutela esaten da (edo artzain batek), eta gazteluaren kaperaren izena aldarazi zuen gurutze horrek.\nEspainiako Armadaren Geografia Zerbitzuaren agiritegia (kartoteka, 490 zkia.). (Castillos Reales de Navarra (siglos XIII al XVI) liburutik hartuta, 1994)\nBehin herriaren goialdeko azken etxeraino iritsirik, edo pistatik poliki-poliki igo, mendiaren ezkerraldetik, edo gaztelutik jaisten den bidezidor bat hartuta zuzen igo.\nGaztelua itxi egiten dute, baina udan egun osoan zabalik egoten da.


Biografiak - Hernani Oroimena\nJon Agirretxe Galarraga\nErrezilgo apaizgaia 1947an jaio zena, 1967ko uztailaren 9an atxilotu zuten lehen aldiz, Izaskungo (Tolosa) ermitatik bandera espainiar bat kendu zuten nazionalisten taldeko kide izan ondoren. Hori dela eta, 9 [...]\nInaxio Astiasuinzarra Pagola\nHernanin jaio zen 1950eko uztailaren 30ean. Lanbide Heziketako ikasketak egin ondoren, Hernaniko tailer batean aritu zen lanean. Irunen soldadutzan zegoenean atxilotu zuten, baina Donostiako Loiolako kuarteleko ziegatik ihes [...]\nJosé Morcillo Guerrero\nJosé Morcillo 1944an jaio zen Granadako Jete herrian. 1968ko bukaera geroztik Hernanin bizi da, eta bertan Bianchi S.A. enpresan lan egin zuen 1969tik 1985ean itxi zuten arte. Franco [...]\nArturo Quintanilla Salas\nArturo Quintanilla Burgoseko probintzian jaioa zen. Hernanin kokatu ondoren, familia sortu zuen, hiru seme-alaba izan zituen eta José Mari tabernako jabea izan zen. "Vidas rotas" liburuan jasotzen [...]\nHernanin jaio zen 1919an, eta 5 urte zituenetik 1936ra arte Pasai Antxon bizi izan zen. Azken data horretan, 17 urte zituela, Bilbora erbesteratu zen, iraila hasieran matxinatutako tropak [...]\nJuan José Uria Zubiarrain\nJuan Jose Uria Hernanin jaio zen 1950eko ekainaren 6an. Oso gaztetik diktaduraren aurkako mobilizazioetan hartu zuen parte, herriko beste bizilagun asko bezala. 16 urte bete zituenetik euskara eta [...]


"Liburu berdea: lurraldetasunaren kontzeptualizazioa eta diagnosi partekatua" aberasten\nEusko Ikaskuntza, lehenengo zirriborroa osatuko duten ekarpenen pilaketa eta batuketa lanean murgildurik dago erabat.\nDokumentoak lurralde eta lurraldetasun mapa kontzeptuala jaso nahi du, eta kohesio eta lurralde arteko solidaritateari buruzko diagnostikoarekin batera, Liburu Berde deitutakoan islatuko da.\nHorren lehenengo zirriborroaren gainean bilketa, eraldaketa eta hobekuntza lan sakon baten ostean, Eusko Ikaskuntzak ekainaren 17an Irungo Ficoban bultzatutako egitura sozio-politikoko Gizarte Foroan lana abiatu zuenak, ekarpenak gehitzen jarraituko du uztailean zehar.\nDokumentu hori aztertu, eztabaidatu eta kontrastatu egingo du nazioarteko komunitate sozial eta akademikoak EHUko Udako Ikastaro batean (“Kohesioa eta bizikidetza eraikitzen: Euskal lurraldeak eta lurraldetasuna XXI. mendean”. Donostian, irailaren 13tik 15era). Ikastaro honetatik, gainera, erantzuna eskatu duten galdera berriak plazaratuko ditu.\nProzesu hau duela bi urte jarri zen martxan lurralde, ideologia eta diziplina anitzeko hainbat pertsonak osatutako euskal gizarte zibilaren partaidetzaz. Ekimenaren helburua da aukerak, gabeziak eta beharrak zehaztu eta Euskal Herriko egungo artikulazio sozio-politikoari helburu berriak ezartzea hiritarren ongizatea eta kultura demokratikoa hobetuko dituen ikuspegi funtzional batetik.\nLan hori guztia 2018ko udazkenerako aurreikusitako Eusko Ikaskuntzaren XVIII. Kongresuan amaituko da, izan ere, ataletako batek XXI. mendeko Euskal Herriko Egitura Sozio-politikoa landuko du.


Kaixo! Motxiku dut izena, eta gipuzkoar alpinista handi baten motxila naiz. Hamaika menditara igo naiz berarekin, eta era guztietako jarduerak egin izan ditugu: zeharkaldi errazak Gipuzkoan barrena, mendi eskiko igoerak Pirinioetan, eta espedizioak Himalaiako gailurrik garaienetara.\nHainbat eta hainbat abentura bizi izan ditut, eta igoera nahiz eskaladetan gauza asko eta trikimailu ugari ikasi ditut, mendiaren sekretu guztiak jakiten lagundu didatenak, baina batez ere mendiaz segurtasunez gozatzeko balio izan didatenak.\nFederazioak bere maskotatzat hautatu nau, Eskola Mendiko jarduera denak programatzen lagun diezaiodan.\nJarduera hauetan parte hartzen duten ikastetxeetako neska-mutilak denborarekin ni bezain mendizale aditu izatera iritsiko dira.\nKaixo, Triku naiz Foru Aldundiko maskota. Motxikurekin mendira joaten naiz, kirol desberdinak ezagutu eta praktikatzen ditut baita ere. Berez, geldirik ezin dut egon eta jarduera fisiko desberdinak egitea guztatzen zait.


Púnica operazioa - Wikipedia, entziklopedia askea.\nFrancisco Granados PPko kidea. Operazioko atxilotu nagusia.\nPúnica operazioa (gaztelaniaz: Operación Púnica) 2014ko urriaren 27an Guardia Zibilaren Unitate Operatibo Nagusiak (UCO) burututako ustelkeriaren aurka egin zen polizia operazioa izan zen. Operazioa Espainiako Auzitegi Nazionalak bideratua izan zen.\n1 Operazioaren jatorria\n2 Urriak 27: operazioa\n2.1 Atxiloketen ondorengo gertaerak\n4 Erreakzioak eta ondorioak\nOperazioaren jatorria[aldatu | aldatu iturburu kodea]\n2013ko abenduan hasi zuten ustelkeria sarearen kontrako ikerketa, Suitzako Gobernuak erreguzko mandatu baten bidez bi espainiarrek Suitzan zituzten kontuei buruzko informazioa helarazi zuenean, dirua zuritzen ari zirelakoan. Suitzak bi kontu horiek blokeatu egin zituen, eta Espainiako Ustelkeriaren Aurkako Fiskaltzak sei hilabetean jardun zuen auzia ikertzen. Ustelkeriaren Kontrako Fiskaltzak, Espainiako Zerga Agentziak eta Guardia Zibilaren UCO unitatearekin elkarlanean, Auzitegi Nazionalak bideratu zuen auzia, eta Eloy Velasco epaileak diligentziak abiatu zituen.\nUrriak 27: operazioa[aldatu | aldatu iturburu kodea]\nGuardia Zibilak 51 pertsona atxilotu zituen. Gainera, 259 miaketa egin zituen Madrilen, Murtzian, Leónen eta Valentzian, gama altuko 30 ibilgailu bahitu zituen behin-behinean, eta 400 agindu igorri zizkien banketxe eta aseguru etxeei, kontu korronte eta baloreak blokeatzeko jakinarazpenekin.\nHerri lan eta zerbitzu publikoen adjudikazio okerrekin bi urtean 250 milioi eskuratzea leporatzen zieten atxilotuei. Madril, Murtzia, León eta Valentziako agintari, funtzionario eta enpresaburuak ustez nahasita zeuden ustelkeria sare horretan.\nAtxiloketen ondorengo gertaerak[aldatu | aldatu iturburu kodea]\nUrriaren 28an zabaldu zenez, Granados Guardia Zibilak desegindako ustelkeria sareko burua zen. Madrilgo Erkidegoko Presidentetzako kontseilari ohiak kontratu publikoak lortzen zizkien enpresei, legez kanpoko komisioen truke.\nUrriaren 29an, Velasco epailea Punica operazioan atxilotutakoak galdekatzen aritu zen. Velasco epaileak atxilotuetako 18 galdekatzeko asmoa zuen. Ustelkeriarekin lotutako delituak egozten zizkien.\nEgun berean, Madrilgo lau udalek Cofelyrekin egindako kontratuak ikertzen ari ziren. Guztira, 115 milioi euroko kontratuak sinatu zituzten Mostoles, Collado Villalba, Valdemoro eta Parlako udalek Cofely enpresarekin.\nCofelyren espediente bat Legebiltzarrera igortzea eskatu zuen PSEk. Patxi Lopezen Gobernuak ‘Punica’ Operazioan inplikatutako enpresarekin sinatutako kontratuaren espediente osoa Eusko Legebiltzarrari igortzea eskatu zuen Mendiak. Bestalde, kontratua aztertu ahal izateko informazio eskaera bat erregistratuko zuela iragarri zuen Gorka Maneiro UPyDko legebiltzarkideak. Era berean, EH Bilduk eskakizun berdina erregistratu zuen Legebiltzarrean.\nArratsaldean, Parlako eta Torrejon de Velascoko alkateak, espetxera bermepean bidali zituen epaileak. 12 atxilotu galdekatu zituen Eloy Velasco Auzitegi Nazionaleko epaileak. Sei atxilotu aske utzi zituen magistratuak. Bestalde, Guardia Zibilak guardia zibil bat atxilotu zuen Francisco Granados PPren buruzagi ohiari operazioaren berri emateagatik.\nUrriaren 30ean jakin zenez, Granadosen sareak 100 milioi euroko kontratuak lortu zituen. Velasco epaileak egun horretan galdekatuko zuen Madrilgo PPko idazkari nagusi ohia. Leongoko Diputazioko burua eta bi enpresari kartzelara bidali zituzten. Eloy Velasco epaileak espetxera bidali zituen, bermepean, Torrejon eta Parlako alkateak eta atxilotuetako bi. Gainera, beste bi pertsona atxilotu zituzten sarearekin zerikusia zutelakoan. Fiskaltzak baldintzarik gabeko espetxealdia eskatuko zuen Granadosentzat. Egun horretan, 17 atxilotuk deklaratuko zuten Auzitegi Nazionalean.\nUrriaren 31ean, fidantzarik gabeko espetxealdia ezarri zieten Granados eta Marjalizari. Francisco Granados eta David Marjalizaren txanda izan ziren Auzitegi Nazionalean. Epaileak ukatu egin zuen habeas corpus prozedura hasteko eskaera. Atxiloketak salatu zituzten.\nAzaroaren 3an, Agustin Juarezek uko egin zion Alkatetzari 'Punica' Operazioa zela eta. Halere, Agustin Juarezek -aurreko asteazkenean aske geratu zen fidantza ordainduta- ziurtatu zuen “erabat errugabea” zela. Egun berean, Serranillos del Valle herriko (Madril) alkateak, Antonio Sanchez Fernandezek, dimisioa eman zuen, Guardia Zibilak hainbat txosten bulegotik ateratzen saiatzen harrapatu eta gero.\nAzaroaren 10ean, Leongo Diputazioko presidenteak dimisioa eman zuen. Hala ere, Diputatu eta zinegotzi aktei eutsi zien Martinez Barazonek, eta "erabat errugabea" zela adierazi zuen.\nUstelkeria sareak 250 milioi euroko kontratuak esleitu zituen azken 2013 eta 2014ean Madrilen, Valentzian eta Leonen, eta kargudun publikoak eurak aberastea zuen helburu. Inputatuak lau alderdi politikotakoak ziren: PP, PSOE, IU eta UDMA.\nSarearen bi zutabe nagusiak Francisco Granados eta Cofely enpresa ziren, konpainia horrek lortu baitzituen kontratu irregular gehienak. Francisco Granados Madrilgo PPko idazkari nagusi eta Presidentetzako kontseilari ohia —Esperanza Aguirreren bigarrena izandakoa, Suitzako kontu ezkutu batean 1,5 milioi euro zituela jakin eta dimisioa eman zuen arte— zen. Gainera, tartean ziren Madrilgo Erkidegoko sei alkate eta Leongo Diputazioko presidente Marcos Martínez Barazón ere.\nGainera, Guardia Zibileko agente batek ohartarazi zion Granadosi Ustelkeriaren kontrako Fiskaltzak eta Auzitegi Nazionalak bere operazioen gaineko ikerketa abiatu zutela, epaitegietatik adierazi zutenez. Agentea sekretuak ezagutaraztea delitua leporatuta inputatu zuten, baina ez zegoen atxilotuen artean.\nErreakzioak eta ondorioak[aldatu | aldatu iturburu kodea]\nUrriaren 27an, Esperanza Aguirrek lotsatuta zegoela esan eta barkamena eskatu zuen. Madrilgo Erkidegoko PPren buruzagiak bere gain hartu zuen Francisco Granados goi-kargudun izendatzeko ardura politikoa.\nEgun berean, PPk eta PSOEk iragarri zuten alderditik kanporatuko zituztela polizia-operazioan atxilotutakoak. Hori horrela, Alderdi Popularrak arratsaldean kanporatu zituen atxilotutako militanteak, eta dimisioa emateko exijitu zien. PSOEri zegokionez, José María Fraile Parlako alkatea alderditik kanporatu zuten, atxilotua izan ostean.\nUrriaren 28an, Rajoyk barkamena eskatu zuen merezi ez zuen jendeari karguak emateagatik. Hala ere, Espainiako Gobernuko presidenteak azaldu zuenez, Punica operazioaren atzean "badirudi kargudun publiko jakin batzuen diruzalekeria" zegoela, "ez alderdi politikoa".\nUrriaren 29an, Susana Diaz Andaluziako Gobernuko presidenteak adierazi zuen ustelkeria kasuen aurrean ez zela nahikoa barkamena eskatzea edota itunez hitz egitea, "izan ere, horrek ez ikusiarena egiteko saiakera dirudi, ez benetan egoerari aurre egiteko nahia". Horren iritziz, herritarrek dagoeneko ez dituzte politikarien hitzak sinesten.\nEgun berean, ustelkeriak Mariano Rajoy “setiatu” egin zuela azpimarratu zuen Pedro Sanchez PSOEko idazkari nagusiak. Barkamena eskatzearekin batera, PPn izandako ustelkeria kasuen aurrean “zorrotz” jokatzeko eskatu zion sozialisten buruzagiak Rajoyri. Cayo Larak, bestalde, Espainiako presidenteari “beste alde batera begiratzeari” uzteko eskatu zion. Dimisioa emateko, Gorteak desegiteko eta ustelkeriaren inguruan azalpenak emateko ere eskatu zion Izquierda Unidako bozeramaileak. Mariano Rajoy presidenteak azpimarratu zuen politikagintza oso lan "noblea" zela.\nUrriaren 30ean, ustelkeriaz eztabaidatzea galarazi zuen PPk, gehiengo absolutua erabiliz. Oposizioak saio monografikoa egitea eskatu zion Mariano Rajoy presidenteari, baina popularrek euren botoak erabili zituzten proposamena bertan behera uzteko. Egun berean, Mariano Rajoy Espainiako Gobernu presidenteak adierazi zuen ez zegoela inpunitaterik ustelkeria politikoaren aurrean, eta egiten zuenak ordaindu egiten zuela. Espainiako Gobernu presidenteak iragarri zuenez, biharko Ministro Kontseiluan ustelkeriari aurre egiteko neurriak onartuko zituzten.\nUrriaren 3an, PPk zioen hartu zituztela ustelkeriaren aurrean hartu beharreko neurriak. Gainera, PPren idazkari nagusiak baztertu egin zuen alderdiaren egituran aldaketa sakonak egitea.\nPunica operazioko atxilotu garrantzitsuenak\n↑ a b c Xabin Makazaga, «Guardia Zibilak 51 pertsona atxilotu ditu ustelkeriaren kontrako operazio batean», Berria, 2014-10-28.\n↑ «Granados Guardia Zibilak desegindako ustelkeria sareko burua zen», EiTB, 2014-10-28.\n↑ a b c «Velasco epailea Punica operazioan atxilotutakoak galdekatzen ari da», EiTB, 2014-10-29\n↑ «Madrilgo lau udalek Cofelyrekin egindako kontratuak ikertzen ari dira», EiTB, 2014-10-29\n↑ «Cofelyren espediente bat Legebiltzarrera igortzea eskatu du PSEk», EiTB, 2014-10-29\n↑ «Parlako eta Torrejon de Velascoko alkateak, espetxera bermepean», EiTB, 2014-10-29\n↑ «Granadosen sareak 100 milioi euroko kontratuak lortu zituen», EiTB, 2014-10-30\n↑ «Leongoko Diputazioko burua eta bi enpresari kartzelara bidali dituzte», EiTB, 2014-10-30\n↑ «Fidantzarik gabeko espetxealdia ezarri diete Granados eta Marjalizari», EiTB, 2014-10-31\n↑ «Agustin Juarezek uko egin dio Alkatetzari 'Punica' Operazioa dela eta», EiTB, 2014-11-03\n↑ «Púnica operazioko alkate bat agiriak bulegotik ateratzen atzeman dute», EiTB, 2014-11-03\n↑ «Leongo Diputazioko presidenteak dimisioa eman du», EiTB, 2014-11-10\n↑ Aipuaren errorea: Konpondu beharreko erreferentzia kodea dago orri honetan: ez da testurik eman aa/ izeneko erreferentziarako\n↑ a b «51 pertsona, tartean Granados, atxilotu dituzte ustelkeriagatik», EiTB, 2014-10-27.\n↑ «Aguirrek lotsatuta dagoela esan eta barkamena eskatu du», EiTB, 2014-10-27.\n↑ «Rajoyk barkamena eskatu du merezi ez zuen jendeari karguak emateagatik», EiTB, 2014-10-28\n↑ «'Barkamena eskatzea ez da nahikoa, herritarrak ekintzen zain daude'», EiTB, 2014-10-29\n↑ «'Ustelkerian hondoratutako Espainiaren irudia saihestu behar dugu'», EiTB, 2014-10-29\n↑ «Ustelkeriaz eztabaidatzea galarazi du PPk, gehiengo absolutua erabiliz», EiTB, 2014-10-30\n↑ «Rajoy: 'Ez dago inpunitaterik, egiten duenak ordaindu egiten du'», EiTB, 2014-10-30\n↑ «PPk dio hartu dituztela ustelkeriaren aurrean hartu beharreko neurriak», EiTB, 2014-11-03


Gure harremana hausteko zorian ginen. Tokitan zeuden gure nobio garaiak! Elkarri torloju muxuak ematen genizkion sasoia... Aspaldiko kontuak. Gero eta okerrago genbiltzan. Ez genion elkarri barkatzen. Eskontza hausteko zorian geunden eta, haustura haren errudun bakarra, bat beste inor ez zen: gure aita. Bai, gure aita zena, bera zen errudun. Hain heziketa euskaltzalea jaso nuen!, Arantxa eta bion arteko harremana hautsi zuen. Eta gertatu behar zena gertatu zen. Akabo zela esan zuen. Orduantxe, argia piztu zitzaion ezkontza arazoetarako psikologoari. Haren esanetan, hainbat senar-emazteak bigarren ezti-bidaia eginez konpondu zituzten bere haserreak. Hortaz, bidaia bat egiteko aholkua eman zigun, guk biok bakarrik, seme--alabak etxean lagata... Gu biok beste inor ez, eta gure haserreak konpontzeko guztizko borondate handia.. Horixe besterik ez. Liburu honetan bildu ditut han eman genituen lau egunetan idatzitako egunerokoa. Antton Dueso Alarcón Pasai Donibanen jaio zen 1962an. Marrazkilaria, diseinatzailea eta idazlea da besteak beste. Hogei liburu ditu bai haurrentzat, Hildako baten txangoa bai gazteentzat, Mundua ez da, eta ez da ere ez! eta Hi bai matxista zikiña! Bilduma honetako eta Miel Anjel Elustondoren eskutik, hauxe da argitaratu duen laugarren lana.


(Bartzelona, Katalunia, 1993)\nLanbidez ingeniaria, 2019ko urtarrilean etorri zen Donostiara Hontecillas, lanera eta bikotekidea donostiarra duelako. Katalana, gaztelania, ingelesa eta alemana ondo dakizki, eta euskararekin ere bide onetik doa: “Uste dut orain alemanez eta ingelesez baino hobeto hitz egiten dudala euskaraz”.\n2017ko urrian, Alemaniara joan nintzen master bat egitera. Hantxe ezagutu nuen bikote laguna, donostiarra. Egonaldia 2018ko ekainean bukatzen zenez, zerbait erabaki behar genuen. Nik ikasketak amaitu nituenez, Donostian lan bila hasi nintzen, eta azkenean topatu nuen. Orduan, Donostiara etorri nintzen, 2019an, bikotekidearekin. Hura euskalduna da, baina katalanez hitz egiten dugu. 2018ko urrian, euskara zertxobait lantzen hasi nintzen, teoria pixka bat eta, baina oso zaila da horrela ikastea. Beraz, hona etorri nintzenean, AEKra jo nuen zuzenean. Gainera, txikitatik izan dut euskararen gaineko jakin-mina. Izan ere, urtero, familiarekin Kantabriako herri txiki batean ematen nituen oporrak, eta Euskaditik pasatzean autobideko seinaleak ikusten nituenean jakingura sentitzen nuen: zer ote Kontuz euriarekin? Horregatik, kuriositate handiagoa neukan.\nHona etorri nintzen bikote lagunarekin egoteko, eta hark katalana ikasi zuenez, ni euskara ikasten hasi nintzen. Bakarrik etorri izan banintz, agian hasiko nintzatekeen euskara ikasten, baina uste dut beranduxeago egingo nukeela. Oso pozik nago euskara ikasten.\nIkasturtearen erdian hasi nintzen, eta 2018an ere pixka bat ikasi nuen. Gainera, bikotekidea euskalduna denez, apur bat errazagoa izan zen niretzat. Hutsetik hasi nintzen, eta, pixkanaka-pixkanaka, euskaraz egiten hasi ginen, saiatzen, behintzat. Gero, beti bezala, parrandetan askoz gehiago saiatzen naiz. 2019ko udan, ikastaro trinko bat egin nuen, eta duela lau hilabetetik B2 mailan nabil. Nik, normalean, ez dut nabaritzen, baina uste dut jendeak nabaritzen duela nire garapena. Askoz gehiago egin behar dut, jakina; hala ere, nire ustez, ongi ari naiz.\nEsaldiak eratzea, euskara ez delako beste hizkuntzak bezalakoa. Katalanez, esaldi bat egitura jakin batekin osatzen dut, baina euskaraz aditza bukaeran egoten da normalean, eta...\nHemengo jendea ezagutzea, kar-kar! Euskaldunok oso gustuko duzue kanpokoek euskara ikastea. Bai, hizkuntza ikasita jende asko ezagutzen da, horixe da errazena. Ezagutu eta, gainera, haiekin hitz egin. Horrela askoz errazagoa da.\nAhalegintzen naiz. Bikotekidearekin batzuetan euskaraz egiten dut eta haren lagunekin ere saiatzen naiz. Lanean ere badauzkat normalean euskaraz hitz egiten duten lankide batzuk, eta haiekin ere berdin. Halere, kalean edo dendetan euskara erabiltzea pixka bat kostatzen zait. Ez dakit lotsagatik den, edo akatsak egiteko beldurragatik... baina kostatu egiten zait.\nEuskara ikasten hasi nintzenean, norbait. Nire buruan oso soinu polita du.\nBetikoa: musika entzun, baina musika lasaia. Niri Berri Txarrak gustatzen zait, oso abesti onak ditu, baina oso gutxi ulertzen dut, kar-kar! Beraz, betiko kantuak ikastea: Donostiako martxa, Isil-isilik... Beste trikimailu bat da akatsak egiteko beldurrik ez izatea.


Dantza eskola · Lurra Dantza Taldea ·\nAsteartea 07 Abe 2021\nEskola 220 mutikokin osatuta dago, talde ezberdinetan zatituta daude adinaren arabera eta taldean eramaten duen denbora (azken honek ematen da zeren denbora gehiago daramatenak jakintzen duten dantza kopuruak haundiago delako, eta saiatzen da mutikoak bi urtez jarraituta dantza berdina ez egitea).\nTaldean sartzeko adina 4 urtetik gora da ta adina horrekin sartzen dira zuzenean txikinen taldean, onarpen adina igotzen moduan bere adinaren eta taldea dantza berri bat hasten bada talde egokienean kokatuko zaie.\nEskola honek dantzako hamabi monitoreak eta musikako bi eramanda dago. Esperientzia haundikoak, orain duela gutxi berain bat 25 urte bete zituen txikiei irakasten, talde hauek aritzen diren lekuetan emaitzak ageriak dira.\nEuskal-Herriko herritik herri joaten dira dantzatzen urtean zehar, eta egun zehatz batean beriekin batera egiten da jaialdi haundi bat, hamar euskal folklore eskolak edo taldeak osatzen dute. Egun honi Dantzari Txiki izendatzen diogu. Nahiz eta itxoiten dugu noiz bait kontatuko dugula atzerritarrak edo estatutik taldeekin. Egun honetan 600 dantzari biltzen dira.\nUrretxuko festetan egiten da Herri Arteko Folklore Jaialdia (HAFJ). Munduko toki askotako taldeak izan dira partaideak, eta urtetik urtera maila handitzen dijoan jaialdia da. +info\nOrdutegia flexiblea da eta lehengo egunetik adosten dira ikasleekin.\nKurtso gehienak doanekoak dira info+\nSelect Castellano Euskara\nCopyright © 2009 - 2021 Lurra Dantza Taldea - Aurresku y bailes vascos para eventos y bodas. Diseinua eta garapena acvmultimedia.com